Libertad en Internet uka mayïwitak arsüwi · Global Voices Aymarata\nLibertad en Internet uka mayïwitak arsüwi\tJaqukipäw uñt'ayata/apkatata 29 willka kuti phaxsi 2012 8:30 GMT\nAk uñt'ayama: Waljaniw uñt'ayxapxi, uraqpachanx internet ukan qilqawinak uñt'ayañxata. Walja markanakanwa kamachinakax utt’ayasxi, red ukar janiw sañataki, ukhamakipansti chiqpach arsusax bloguerunakax sapakutiw jan walin jikxatasipxi [en].\nAka qhipa maransti, uraqpachan kunayman tamachawinakaw mayacht’asipxi, libertad en internet uka mayiñataki. Estados Unidos markan SOPA ukat PIPA kamachi utt'ayk ukar janiw sasin kutiyapxi.\nJichhakiw tamanakax mayacht’asipxi Declaración por la Libertad de Internet uka qilqt'añataki [en], ukanx Global Voices Advocacy ukax nayrïr rixuntiriwa. Anchhitkamax 1300 ukat jila tamaw rixuntawayxapxi. Uka declaración qilqäwix manqhawjanw uñjasi. Declaración ukarux akanwa rixuntasma (firmar) [en]; ukapachparakiw kunayman tamanakatuqit chikancht’asispa, jisnäwa aka EFF [en], Access [en], ukatx Cheezburger [en] ukanakana.\nIinternet libre ukhamarak abierto ukax uraqapachanx mä aski luraspa. Comunidades, empresas ukat markanakarux aka qalltäwinak uñacht’apxañapatakiw mayipxta.\nMä movimiento internacional ukaruw mayacht’asipta, jiwasanakan jan khitins jark'at qilqäwinakas internet ukar uñt'ayañ (libertades) arxatañataki. Aka principios ukanakatw aruskipapta, —iyawsañäniwa, amuykipañäniwa, jaqukipañäniwa.\nNänakar mayacht’asinipxanipxita internet ukax libre ukhamarak abierto ukham sarantaskañapatakiki.\nInternet ukax libre ukhamarak abierto ukhamañapatakiw arxatapxta.\nPhisqha aski mayiwinakaruw ch’amancht’apxta:\nArsusïwi: Internet ukax janiw jark’t’atakaspati.\nAcceso: Redes ukanakanx acceso universal ukat iyawsawinak kunaw utjañapa.\nQallantäwi: Internet ukax uraqapachan yatiyañataki, ullañataki, uñjañataki, ist’añataki, yatiqañatki ukat uñstayañatak kun conectasipki ukarux iyawsatakiskañapawa.\nUñstayäwi: Jan iyawsawimp uñstayañanakarux janiw jasrk’atañapakiti. Machaq tecnologias uñt’atanakax janiw jark’t’atañapakiti. Apanaqirinakan (usuarios) machaq uñstayäwinakapax janiw yanqhachatakaspati.\nJark’äwi: Jark’äwir arxataña ukat jaqinakax kunjamti apnaqapk ukar uñjaña. Ak uñt'ayama: twitter facebook reddit googleplusEmail Imprimiñataki QillqiriJillian York\nTranslated (es) byLourdes Sada\nJichha Libertad de Expresión Histuryanaka 1 mara t'aqa phaxsi 2015África SubsaharianaNigeria markankir rey de Lagos jupan munataparjam jan chimpuntapkan ukhax Igbo markar jiwayañatakiw asxarayi\n1 lapaka phaxsi 2014Latin AmericaMä jan juchan yatxatat jaqiruw Mexico markan jan walt’ayapxi\n15 taypi sata phaxsi 2014Latin AmericaMexico markanx mä periodistaruw katuntasin jiwayawayapxi yatiyatapat crimen organizado tuqita\nAka qillqatax GV Advocacy ukhawa, Global Voices ukax mä proyecto ukhamawa, arst’asiñaru, ukhamarak Internet uksan jark’äwix utjki ukaruw arxati. • Taqpach qillqatanaka\nAka blog ullart'apxañäni 日本語, Español, Malagasy, 한국어, Filipino, polski, Français, Deutsch, Italiano, فارسی, Português, македонски, عربي, Magyar, Türkçe, Nederlands, Català, Shqip, Български, বাংলা, Swahili, Ελληνικά, bahasa Indonesia, 繁體中文, 简体中文, Svenska, srpski, اردو, Dansk, ျမန္မာ, русский, English\nCitizen MediaDigital ActivismLibertad de Expresión\nTweet Uraqpachan yatiy 1 anata phaxsi 2015Citizen MediaCebu markan bisaya arun phisqha aru jilpach arst’ata\n29 chinuqa phaxsi 2015AfganistánAfganistán markanx política lingüística ukax nayrïr chiqankiwa\n25 qasäwi phaxsi 2014CaribbeanPhisqha yatiyawinaka Tortuga tinglar tuqita, Puerto rico qutaru k’ut’anitapata


Select language Aymara Cuentamar mantañataki\n¿Kuna arutsa liytʼäta? Afrikáans Albanés Alemania markan amparamp parlirinakataki Alemán Amárico Argentina markan amparamp parlirinakataki Armenio Australia markan amparamp parlirinakataki Austria markan amparamp parlirinakataki Aymara Azerí Azerí (alfabeto cirílico) Bassa (Camerún) Batako karo Batako toba Baulé Becol Birmano Bislama Brasil markan amparamp parlirinakataki Búlgaro Camboyano Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Costa Rica markan amparamp parlirinakataki Criollo de las Seychelles Criollo haitiano Croata Cuba markan amparamp parlirinakataki Dangme Danés Ecuador markan amparamp parlirinakataki Efik Endebele Enzema Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Finlandés Fiyiano Francés Ga Georgiano Gran Bretaña markan amparamp parlirinakataki Grecia markan amparamp parlirinakataki Griego Guaraní Guatemala markan amparamp parlirinakataki Gujarati Gun Hebreo Hiligaynon Hindi Hiri motu Holandés Honduras markan amparamp parlirinakataki Hungaria markan amparamp parlirinakataki Húngaro Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Irlanda markan amparamp parlirinakataki Islandés Isoko Israel markan amparamp parlirinakataki Italia markan amparamp parlirinakataki Italiano Japonés Japón markan amparamp parlirinakataki Javanés Kabiye Kannada Kaonde Kazajo Kenia markan amparamp parlirinakataki Kikamba Kikongo Kikuyu Kiluba Kiniaruanda Kirguís Kiribatiano Kirundi Krío Kwanyama Lao Lengua de señas salvadoreña Lenguaje de señas nigeriano Lenguaje de señas zambiano Letón Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Maratí Marshalés Maya Moré México markan amparamp parlirinakataki Ndebele (Zimbabue) Nepalés Nias Nicaragua markan amparamp parlirinakataki Noruego Nyaneka Oromo Osético Otetela Panamá markan amparamp parlirinakataki Pangasinán Panjabí Papiamento (Curazao) Paraguay markan amparamp parlirinakataki Persa Pidgin de las islas Salomón Polaco Polonia markan amparamp parlirinakataki Ponapés Portugal markan amparamp parlirinakataki Portugués de Brasil Portugués europeo Quebec markan amparamp parlirinakataki Quechua (Ancash) Quechua (Ayacucho) Quechua (Cuzco) Quechua boliviano Rumano Rusia markan amparamp parlirinakataki Ruso Samoano Sango Sataré-mawé Savante Sena Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Suati Sudáfrica markan amparamp parlirinakataki Suecia markan amparamp parlirinakataki Sueco Suizoaleman arut amparamp parlirinakataki Swajili (Congo) Tagalo Tahitiano Tai Tailandia markan amparamp parlirinakataki Taiwan markan amparamp parlirinakataki Tamil Tayik Telugu Tetun Dili Ticuna Tigriña Tivo Tok pisin Tongano Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Umbundú Urdu Uruguay markan amparamp parlirinakataki Uzbeko Uzbeko (alfabeto latino) Vendal Venezuela markan amparamp parlirinakataki Vietnamita Wallisiano Waray-Waray Xhosa Xitshwa Yoruba Zapoteco (Istmo) Zimbabue markan amparamp parlirinakataki Zulú Árabe\nCristianonakkamaw tribunalanakan quejasipjje (1-8)\nJaniw Diosan Reinop katoqapkaniti (9-11)\nDiosaruy cuerponakaman jachʼañchapjjam (12-20)\n“Qʼañu juchat jitheqtapjjam” (18)\n6 ¿Kunatsa jumanakajj maynimpi chʼajjwasajj tribunalaru sarasin Diosan leyinakap jan phoqer jaqenakar quejasipjjta? Antisas ¿janit santo jilatanakan ukar sarapjjañamajj wakiski? 2 ¿Janit jumanakajj yatipkta? Khitinakatejj santöpki ukanakaw akapachar juzgapjjani. Niyakejjay akapachajj jumanakan juzgatächinejja, ¿janit uka jiskʼa jan waltʼäwinak juzguirjamäpkta? 3 ¿Janit jumanakajj yatipkta? Jiwasajj angelanakaruw juzgañäni. Ukhamajj jakäwin utjki uka jan waltʼäwinakjja askicharaksnawa. 4 Jakäwin utjki uka jan waltʼäwinakatejj askichañächejja, ¿kunataraki congregacionajj jan walit uñjki uka jaqenakar juezanakjam ajllisipjjtasti? 5 Nayajj jumanakan phenqʼasipjjañamatakiw ukanak parlaskta. ¿Janit jumanak taypin mä yatiñan jaqes utjki, ukhamat jilatanakap taypin jan waltʼayasiñajj utjki ukanak juzgañapataki? 6 Ukat sipansa, mä jilatajj tribunalar sarasaw yaqha jilat contrajj quejasiski, janiw ukakïkiti, khitinakatï jan creyentëpki uka jaqenakan ukaruw quejasir sari. 7 Jumanakkam quejar mantasajja jumanak pachpaw phenqʼachat uñjasipjjtajja. ¿Kunatsa jan wal luratajj jan aguantasipkta? ¿Kunatsa kʼarimp kʼarimpi* aparatajj jan aguantasipkta? 8 Antisaw jumanakajj jan walinak lurapjjtajja, kʼarimp kʼarimpiw* mayninakar aparapjjtajja, yamas pachpa jilatanakamaruw ukham lurapjjtajja. 9 ¿Janit jumanakajj yatipkta? Jan cheqapar sarnaqer jaqenakajj janiw Diosan Reinopjja* katoqapkaniti. Jan jumanak pachpajj engañjasipjjamti.* Qʼañu juchan* sarnaqerinakasa, idolonakar adoririnakasa, adulterio juchan* sarnaqerinakasa, warmir tukurinakasa,* chachapura ikintasirinakasa, 10 lunthatanakasa, taqe kun munirinakasa, machirinakasa, jaqe masipar jiskʼachirinakasa, mayninakat kʼarimp kʼarimpi* apaqerinakasa, janiw Diosan Reinop* katoqapkaniti. 11 Jumanakat yaqhepajj ukhamäpjjayätawa. Jichhasti jumanakajj qʼomachatäjjapjjtawa, santo jaqenakar tukuyatäjjapjjtawa, Tatit Jesucriston sutipjjarusa Diosasan espiritupampisa cheqap sarnaqerit uñjatäjjapjjtawa. 12 Taqe kunas nayatakejj walikïskiwa, ukampis janiw taqe kunas yanaptʼkistaspati. Taqe kunas nayatakejj walikïskiwa, ukampis janiw kunampis apnaqayaskäti. 13 Manqʼajj purakatakiwa, purakajj manqʼatakirakiwa, ukampis Diosajj manqʼarus purakarus ina chʼusaruw tukuyani. Cuerpojj janiw qʼañu jucha* lurañatakïkiti, jan ukasti Tatitutakiwa. Tatitusti cuerpotakirakiwa. 14 Kunjamtï Diosajj chʼamapampejj Tatitur jaktaykänjja,* ukhamarakiw jiwasarojj jiwatat jaktayistani.* 15 ¿Janit jumanakajj yatipkta? Cuerponakamajj Criston cuerpopamp mayachatawa. Ukhamajj ¿Criston cuerpopatti nayajj mä parte apaqasin prostituta* warmimpi mayachäjja? ¡Janiw ukhamäkaspati! 16 ¿Janit jumanakajj yatipkta? Kunapachatï maynejj mä prostituta* warmimpi mayachaski ukhajja, uka warmimpejj mä cuerpokëjjapjjewa. Diosajj akham siwa: “Panipajj mä jañchikëjjapjjaniwa” sasa. 17 Khititejj Tatitur mayachaski ukajja, jupampejj mä pachpa amuyunikëjjewa. 18 Ukhamasti qʼañu juchat* jitheqtapjjam.* Khititejj yaqha juchanak lurki ukajja, janiw pachpa cuerpoparojj jan waltʼaykiti, khititejj qʼañu jucha* lurki ukajja, pachpa cuerpop contraw jucha luraski. 19 ¿Janit yatipkta? Jumanakajj mä cuerpokïpjjtawa, uka cuerpojj espíritu santon* templopawa, uka espíritu santojj jumanak manqhankiwa, Diosatwa uk katoqapjjaraktajja. Ukhamarus jumanakajj Diosankapjjtawa, 20 Diosaw wali jila alampi alasipjjtamjja. Ukhamajj Diosaruy jumanakajj cuerponakaman jachʼañchapjjam.*\n^ Variante: “llullamp llullampi”.\n^ Variante: “llullamp llullampiw”.\n^ Jan ukajja, “Gobiernopjja”.\n^ Jan ukajja, “Jan jumanakajj engañjayasipjjamti”.\n^ Ukasti casaratäkasin yaqhamp ikintasiña sañ muni.\n^ Ukasti chacha masipampi ikintasiñatak warmit tukuri chachanakatwa parlaski.\n^ Griego arunjja, “sartaykänjja”.\n^ Griego arunjja, “sartayistani”.\n^ Ukasti chachanakampi qollqe layku ikintasir warmi sañ muni.\n^ Jan ukajja, “jaltjjapjjam”.\n^ Griego arunjja, “jumanakajj cuerpon jachʼañchapjjam”.\n¿Jehová Diosan Testigonakapampi visittʼayasiñ munasmati?\nJW.ORG® / AKA CHEQAJJ JEHOVÁ DIOSAN TESTIGONAKAPANKIWA


Génesis 43 QA97 - Mach'asti juc'ampiw uca marcanjja - Bible Search\nBenjaminajj Egiptor irpatawa\n1Mach'asti juc'ampiw uca marcanjja utjäna. 2Uqhamasti Jacobompi, wawanacapampejja, cunapachatejj Egiptot apapcatayna uca trigo tucuntjjapjjän ucqhasti Jacobojj yokanacaparojj sänwa:\n—Sart'apjjaquim wasitata, ucatsti trigo alt'anipjjam —sasa.\n3Ucampis Judäjj saraquïnwa:\n—Uca jakejj khanwa sapjjetu: ‘Janitejj sullca jilam irpanipcäta ucqhajj, jan jutjjapjjamti’ sasa. 4Jumatejj Benjamín irpayapjjetät ucqhajj sarapjjäwa, trigo alt'irejja, 5ucampisa janitejj Benjaminar antutascäta ucqhasti janiw sarapcäti. Uca jakesti khanwa sapjjetojja: ‘Janitejj sullca jilamar irpanipcäta ucqhajj, jan jutjjapjjamti’ sasajja.\n6Ucat Israelajj saraquïna:\n—¿Cunatsa aca take jan walinac lurapjjesta? ¿Cunatsa uca jakerojj ‘Sullca jilanïpjjtwa sapjjtajja?’ —sasaw Jacobojj saraquïna.\n—Jupajj nanacarojj waljjay jisct'apjjchitojja take jiwasatjja, uqhamaraqui familiasatsa. Sapjjaraquituwa: ‘¿Awquimajj jacasquiti?’ sasa. ‘¿Yakha sullcanacamas utjasquiti?’ sapjjaracchitojjaya, nanacasti jisct'atajj take cunsa chekwa avisapjjtjja. Nanacasti janiw yatipcäyätti ‘Sullcam irpanim’ sañapjja.\n8Judá yokapasti Israel awquiparojj sänwa:\n—Jichhasti sullcarojj nayampi chica sarayita, ucatjja anchhitpachaw sarapjjä, uqhamatwa jan jiwcañäniti, jumasa, nanacasa, wawanacajjasa. 9Nayaw juparu uñjascäjja, cunatejj pasani ucsa, nayampiw parlascäta. Janitejj acawjar cuttayanirapcäm ucqhajj nayaw juchanïscäjj wiñayataqui. 10Janitejj acqham kheparapquiriscäyät ucqhajja, niyaw sarasinjja mayampi cuttanjjapjjeriscäyäta —sasa.\n11Ucatsti awquipajj saraquïnwa:\n—Uqham lurañapun waquischi ucqhajj lurapjjacchïtaya. Costalanacamar mä regalo uca jaketac apapjjam cunatejj orakesan achqui ucanacat mä juc'acama: Bálsamo, misq'i, perfume, mirra, nueces, almendra ucanaca. 12Kollksti mä uqhampi apasipjjäta, ucatsti amparanacamampipuniw catuyapjjäta. Inas jupanacajj pantjasipjjchïna. 13Uqhamasti sarapjjam, sullcam irpjjaruwayasina uca jaken ucaru. 14Take ch'aman Diosasti uca jakerojj suma chuyma churpan jumanacar sumaqui uñjañapataqui, uqhamata mayni jilamaru, Benjaminarus libre antutaniñapataqui. Ucampisa, ¡nayan jan wawanïñajjatejj waquischi ucqhajj, uqhamäpanaya! —sasa.\n15Ucatsti Jacobon yokanacapajja, wajjt'äwi, kollksa mä uqhampi, uqhamarac Benjamín jilapa irpt'atajja, Egiptoruw sarapjjäna, ucatsti Josean ucaruw puripjjäna. 16Joseajj Benjaminarojj uñjänwa jilanacapampi chica, ucatsti utapanquir mayordomorojj sänwa:\n—Aca jakenacarojj utajjar irpam, mä vaca qharsum, waquicht'araquim, jichhürojj nayampiw mank'apjjani —sasa.\n17Mayordomosti, cunjämtejj Joseajj siscatayna uqhamwa luräna, jupa quipcaraquiw irpäna. 18Ucampis jupanacajj sustjasipjjänwa, uqham Josean utapar irpatäsinjja, ucatsti parlaquipasipjjaraquïnwa:\n—Acajj janiw uqhamaquïquiti. Cuna kollktejj pasïrin costalanacasar uchapcataynajj uca laycuw acar irpanipjjestu. Jichhajj jutasin nuwjapjjestaniwa, ucatsti animalanacasampi chica esclavot irnakayaraquistanejja —sasa.\n19Utar jac'achcasasti mayordomoruw jicjjatapjjäna parlañataqui, 20sapjjaraquïnwa:\n—Tata, pasïrinjja trigo alasiriw jutapjjta, 21ucampisa cawqharutejj ict'awayapjjañajjäcän ucqhar purisasti, nanacajj costalanacajj jararasipjjta, ucatsti costalanacajjan kollke jicjjatapjjta, sapa mayni nanacan kollkenacajjaw ucancänjja. Kollkejj phokhatäscataynawa, jichhasti apanjjapjjtwa, 22uqhamarus jichhajj mä juc'ampwa kollkjja apasinjjapjjta, trigo alt'asiñataquejja. Ucampisa janiw yatipcti ni qhitin uca kollke costalanacajjar uchatapsa —sasaw sapjjäna.\n—Suyt'apjjaquim jan ajjsarapjjamti. Jumanacana, uqhamarac awquimana Diosapaw uca kollkjja costalanacamar uchpacha, nayasti cuntejj jumanacajj pagapcatäta uca kollkjja catoktwa —sasa.\nMayordomosti Simeonarojj irpsuwayänwa, ucatsti cawqhanccäntejj jilanacapajj ucqharuw irparaquïna. 24Ucatsti takpachaniruw Josean utapar irpäna, uma churaraquïna cayunacap jarirasiñataqui, uqhamarac asnonacaparus mank'a churaraquïna. 25Jupanacasti ucañcamajj wajjt'äwinacwa waquicht'apjjäna, ucatsti Josean puriniñapwa suyasipcäna, chica uru horasaru, yatipjjaraquitaynawa, ucan mank'apjjañapjja.\n26Cunapachatejj Joseajj purinjjän ucqhasti, jupanacajj Josearuw churapjjän cuna wajjt'äwtejj apanipcatayna uca, ucatsti orakcamaw alt'asipjjaraquïna. 27Joseasti jupanacarojj:\n—¿Cunjämäsipctasa, awquimas cunjämäscaraquisa? —sasaw jisct'äna. —¿Jacasquiti awquimajja? —sasaw säna.\n28Jupanacasti Joseataquejj alt'asipjjänwa, sapjjaraquïnwa:\n—Jumar sirviri awquejjajj jacasquiwa —sasa.\n29Joseasti uñatatasinjja Benjaminaruw uñjäna, qhititejj pachpa jilapäcän ucaru, saraquïnwa:\n—¿Acat uca sullca jilamajja? ¡Diosay jumar bendispan, wawa! —sasaw saraquïna.\n30Uc sasinsti Joseajj chuymapwa ch'alljjtayasïna, ucatsti jachirjamänwa. Janc'aquiw utapar mantawayi, ucansti wal jacharaquïna. 31Jachañ tucuyjjatatsti, ajanup jarekasi, ucat mistunjjaraqui, aqham sasa: “Mank'añ sirvt'anjjapjjam” sasa.\n32Josearojj yakha mesaruw sirvt'apjjäna, Jacobon yokanacaparusti yakha mesaruraqui, yakha mesansti Joseampi chica mank'apjjerïcansa ucanacaruraqui, egipcionacajj hebreonacampejj janiw junto mank'apjjericänti uca laycu. 33Josean jilanacapasti, Josean sataparjamaw kont'asipjjäna, jilïrit sullcacama, wali sustjatäpjjaraquïnwa, jupanaccamaw uñcatasipjjaraquïna. 34Joseasti pachpa mesapatwa mank'ayäna, Benjaminarusti mayninacat sipansa juc'ampi jilwa churäna. Joseampi, jilanacapampisti juntow umapjjäna, wali cusisipjjaraquïna.


Hebreos 6 - Holy Bible [Aymara Bible 1997] - (Heb 6)\nUqhamasti nayrar sarantañäni jach'a jaker tucuñcama, Cristo toket kallta yatichäwinac maysar apanucusa. Jan juc'amp parlcjjañäniti kallta yatichäwinacatjja, cuna luräwinacatejj jiwañar apqui ucanacat arrepientisiñata, uqhamarac Diosar iyawsañampita,\nbautismo toket yatichäwimpita, iyawsirinacjjaru amparanac uchañjjata, jiwatanacan jacatatañapata, uqhamarac wiñay t'akhesiñampitjja.\nSarantascaquiñäniy nayrakataru, Diosajj munchi ucapachajja.\nQhitinacatejj Diosan khanapan sarnakapjjäna, Diosajj churqui ucsa mallt'apjjaraquïna, uqhamarac Kollan Ajaysa catokapjjaraquïna,\nDiosan suma arunacapsa mallt'apjjaraquïna, jutir jacañan ch'amapsa suyt'apjjaraquïna,\njupanacatejj Tatitut jithektapjjaspa ucapachajja, janiw jupanacar wasitat cutiquipstayancsnati, jupanacpachaw Diosan Yokaparojj ch'accatasipqui, jakenacan larusiñapataquiw uchapjjaraqui.\nJupanacasti cunjämatejj orakejj jallu catokejj sapa cuti jallu puripanjja uqhamäpjjewa. Uca oraketejj sum achchi irnakerinacataqui ucqhajja, Diosan bendicionapwa catoke.\nUcampis ch'aphinacaqui, uqhamarac jan wali koranacampiqui achuscchi ucajja, janiw cunataquis walïquiti; ucasti Diosan maldicitäniwa, tucuyarusti ninar phichhantatäniwa.\nUqham parlctan ucasa, munat jilatanaca, jumanacatjja sum yatipjjta khespiyasiñ thaquincapjjatanacamatjja.\nDiosasti asquiwa, janiw armascaniti cuntejj lurapcta, uqhamarac munasiñanacamsa uñacht'ayapjjaracta Diosanquir jilatanacar yanapt'asina ucanacatjja. Jichhacamas ucjj lurasipcactawa.\nUcampis muntanwa sapa mayni jumanacan uca jasa chuyma utjapctam ucjja uñachayapjjañama tucuycama, cunatejj suyatäqui ucajj phokhasiñapataqui.\nJaniw jayra tucupjjañama munapcti, jan ucasti yatekasipjjam qhitinacatejj iyawsäw toke, jan karjasisa take cunatejj Diosajj: “Churämaw” sisqui uca herencia catokapqui ucanacata.\nCunapachatï Diosajj Abrahamaru: “Churämaw” siscäna ucapachajja, jupa pachpatwa juramento luräna, janiraquiw qhitis juc'amp jilïrejj utjcänti uca laycu.\nUcatsti saraquïnwa: “Chekpachaw jumarojj wal bendicïma, uqhamarac waljaptayäma” sasa.\nAbrahamajj llamp'u chuymampiw suyt'äna, ucatsti uqhamapuniw Diosan arsutaparjamajj catokäna.\nCunapachatï jakenacajj juramento lurapjjejja, jupanacat mayni jilïritwa lurapjje. Cunapachatejj juramentomp cuns arsupjje ucqhajja, janiw juc'amp cuna parlañas utjcjjeti.\nUcatwa Diosajj arsutapjja juramentompi juc'ampi khanstayäna, khanpachracwa uñacht'ayañ munäna, qhitinacatejj herencia catokañanacapäcäna ucanacarojja, jupasti janc'aquïnwa arsutap jan trocasa phokjjañataquejja.\nUqhamasti pä luräwiw jan trocasir utji, ucanacatjja Diosajj janiw c'ariscaspati; ucampejj Diosajj mä jan tucusquir chuymachäwi churistu, qhitinacatejj jupan imantasiñ thakapctan, uqhamarac catuyasiractan uca suyt'äwi churquistu ucana.\nUca suyt'äwiw sum catjjäsistu uqhamarac almasa uñjaraqui, cunjämatejj anclajj mä barcorojj catjjäsejja uqhama. Jiwasan utjquistu uca suyt'äwejj alajjpach templon cortinap khepäjjan suma acht'ayatawa,\ncawquirutejj Jesusajj jiwas laycu mantcäna, jiwasatac thac jist'arañataqui. Uqhamanwa Jesusajj wiñayatac mä jilïr sacerdote tucuwayi Melquisedec castata.


Bible in one year - Aymara Bible 1997 - April 27\n1. Ucatsti take israelitanacajj Dan, Beerseba, Galaad sat chekanquirinacajj mayaquiw tantacht'asipjjäna Mizpa sat chekana Diosan nayrakatapana.\n2. Israelanquir tribunacana jilïrinacapasti takeniw uca tantachasïwincapjjäna. Diosan marcapajja pusi pataca waranka soldadonacaw tantachasipjjäna.\n3. Benjamín sat tribunquirinacajja yatipjjänwa chicata tribunquir israelitanacajj Mizpa sat marcana tantachasipjjatapa. Israelitanacasti levitarojj jisct'apjjänwa cunjämatsa uñt'atapajj jiwäna uca.\n4. Jiwat warmina levita chachapajja saraquïnwa: —Nayasti, uñt'atajjampejj Benjamín tribun Gabaa sat marcaparuw purta, ucana uca arumajj ict'awayañataqui.\n5. Ucampis uca arumasti uca marcanquir jakenacajja korpachatäpcta uca utaruw muyuntanipjjäna nayaru jiwayañataqui, ucatsti uñt'atajjaru jan walinac lurasaw jiwayapjje.\n6. Ucatsti nayajj jiwat janchipjja jisc'a jisc'a qharinokasinjja take Israel marcpacharuw apayta uqhamata take israelitanacajja aca jan walinac lurasin jiwayatata yatipjjañapataqui.\n7. Jichhasti jumanacaruw wact'apjjtamjja, israelitanacjamajja camsapjjätasa, cuna lurañasa waquisispa —sasa.\n8. Israelitanacajj mä jakeru tuct'asinjja takeniwa sayt'asisa sapjjäna: —Janiwa jiwasanacat maynisa utasarojj cutt'cañäniti.\n9. Jichhasti mä surtiyäwiruw mantañäni, ucatwa yatiñäni qhitisa Gabaa sat marcampi nuwascani ucjja.\n10. Takpach tribunacatjja, sapa tunca jakenacatsti mayniwa, ejercitotaqui mank'aña thakapjjanejja. Ucatsti chicatajj sarañäniwa Gabaa marcanquirinacaru tucjiri uca jan walinac lurasina Israel marca taypina jiwayapjjatapata.\n11. Take israelitanacasti mayaruquiw tuct'apjjäna Gabaa sat marcaru nuwantañataquejja.\n12. Yatiyirinacwa Benjamín sat tribun orakenacapar qhithapjjäna: “¿Cunatsa jumanacat mä yakhepanacajj jan walinac lurasina jiwayapjjta?\n13. Churjjapjjeta Gabaa marcancqui uca jan wali jakenaca, nanacasti jiwayapjjäwa uqhamatwa Israel marcajj uca jan wali luratata k'omachatäni” sasa. Ucampis Benjamín tribunquirinacajja janiw mayni israelita jilanacaparojj ist'apcänti.\n14. Ucatsipana Benjamín tribunquirinacasti take marcanacata, Gabaa sat marcaru tantachasisasti, maynïr israelitanacampi nuwasiriw mistsupjjäna.\n15. Benjamín sat tribunquir marcanacatsti pä tunca sojjtan waranka soldadonacaw tantachasipjjäna. Gabaa sat marcata pakallk patac ajllita jakenacajj janiw jaqhutäcänti.\n16. Take uca jakenac taypinsti pakallk pataca ch'eka amparampi sum k'orawt'ir jakenacaw utjäna. Jupanacasti mä ñic'utarus jan pantjasa kalampi k'orawt'irinacänwa.\n17. Ucampis mayni israelitanacasti pusi patac waranka guerrana suma nuwasiña yatirinacaruw tantachapjjaraquïna.\n18. Ucampis israelitanacajja Betel marcaru sarasinjja Diosaruw jisct'apjjänjja cawquïr tribusa nayrakata saraspa Benjamín sat tribunquirinacampi nuwasirejja. Ucatsti Diosajj yatiyänwa Judá sat tribuna nayrakata sarañapa.\n19. Uqhamwa israelitanacajj wali alwata sarantawayasinsti Gabaa sat marca uñcatasiruw campamento waquiyasipjjäna.\n20. Jupanacasti Benjamín sat tribunquirinac contra sarasinjja Gabaa sat marca nayrakataruwa waquiyasipjjäna nuwasiñataqui.\n21. Ucampis Benjamín sat tribunquirinacajj marcata mistsunisajja pä tunca payan waranka israelitanaca jiwarayapjjäna.\n22. Ucat israelitanacajj Betel marcaru sarasinjja Diosan nayrakatapanjja arumcamawa jachapjjäna. Jisct'apjjaraquïnwa wastatampi sarapjjaspati Benjamín sat tribunquir jilanacapampi nuwasiri janicha uca. Diosasti saraquïnwa: “Sarapjjam wastat nuwasiri” sasa.\n23. Diosan arsutaparjamajja israelitanacajj ch'amañcht'asipjjänwa wastatampi nuwasiri mistsuñataqui cawqhantejj nayrïr urunjja nuwasipcäna ucqharu.\n24. Ucat payïr urunsti jupanacajj Benjamín sat tribunquirinacaruw nuwantapjjäna.\n25. Ucampis Benjamín tribunquirinacasti wastatampiw tunca quimsakallkon waranka israelitanaca jiwarayapjjaraquiquïna.\n26. Ucatsti take Israel marcanquir soldadonaca, jakenaca uqhamaw Belén marcar jutapjjäna Diosan nayrakatapan jachiri. Jupanacasti sapüruw jan mank'atasa ayunapjjäna, uqhamaraqui Diosarojj holocausto sat sacrificio loktapjjaraquïna sumancthapiñataqui.\n27. Uca urunacansti Diosan arcapajja Betel marcancascänwa, sacerdotesti Finees sat Eleazaran yokaparaquïnwa, Aaronan allchhiparaqui.\n28. Ucampis israelitanacajj Diosaruw jisct'apjjäna: “¿Waquisispati wastatampi nuwasiña Benjamín sat tribunquir jilanacajjampi, jan ucajj atipjatäjjapjjaquïcha?” sasa. Ucat Diosajj saraquïnwa: “Sarapjjam wastata nuwasiri kharüruwa nayajj atipjayapjjäma” sasa.\n29. Ucatsti yakhep israelita soldadonacajja Gabaa marca thiyanacaruw imantasipjjäna.\n30. Ucampis mayninacajja quimsïri urunjja Benjamín sat tribunquirinacampi nuwasirejj sarantapjjaraquiquïnwa. Gabaa marca nayrakataruw mistsupjjäna nayrïr urunacjama nuwasiñataqui.\n31. Mayampiraquiw Benjamín sat tribunquirinacajj marcata mistsunisajja sarapjjäna israelitanacampi nuwasiñataqui. Ucansti wastatampiw quimsa tunca israelitanaca jiwarayapjjaraquiquïna Betel, Gabaa sat marca thaquinacaru, uqhamarac pampanacarusa.\n32. Benjamín sat tribunquirinacasti amuyapjjänwa israelitanacajj tutuctjjapjjatapa, nayrïri nuwasïwinjam atipjat uñjasisa. Ucampis israelitanacajja janiw tutuctapcänti jan ucasti marcatwa jithektasipcäna uñisirinacapajj thaquinaccama arctapjjañapataqui.\n33. Acatjamatwa israelitanacajja mistsunipjjäna cawqhancapcäntejj ucqhata Baal-tamar sat ucqhana nuwasiñataqui. Uqhamarac Gabaa sat marca thiyanacana imantasitäpcän ucanacasa mistsunipjjaraquïnwa nuwasiñataqui.\n34. Ucatsi tunca waranka guerrana suma nuwasiña yatir israelitanacaw Gabaa sat marcarojj nuwantapjjäna. Uca nuwasiñansti wali tucjasipjjäna. Ucampis Benjamín sat tribunquirinacasti janiw amuyasipcänti jupanacajj niya aynacht'atäpjjatanacapa.\n35. Diosasti israelitanacarojj atipjayänwa; uca urojja israelitanacajj pä tunca pheskan waranka patacani jakenacwa jiwarayapjjäna Benjamín sat tribunquirinacjja.\n36. Benjamín sat tribunquirinacasti amuyasipjjänwa jupanacajj atipjatäjjäpjjatapa. Ucampis israelitanacajja sarjjapjjänwa Benjamín tribunquirinacamp nuwasitatjja. Jupanacasti Gabaa marcaru nuwantañataqui imantasipcäna uca jakenacaruw confiasipjjäna.\n37. Uca jakenacasti acatjamata Gabaa sat marcaru nuwantasinsti take ucanquir jakenacwa espadampcama jiwarayapjjäna.\n38. Marcaru nuwantañataqui imantasipcäna ucanacajja, mayni israelitanacampejj mä amtäwiruw mantapjjäna. Cunapachatejj marca catuntapcani ucqhajja nina jewk'e toke yatiyapjjañapa.\n39. Ucapachasti jaltapcän uca israelitanacajja nina jewk'eri uñjasinjja cuttanipjjänwa Benjamín sat tribunquirinacampi nuwasiñataqui. Benjaminitanacasti uca nuwasïwinjja quimsa tunca israelitanaca jiwarayapjjäna. Ucatsti amuyapjjänwa jupanacajj atipjapjjatapa, nayrïr nuwasïwinjama.\n40. Ucampis benjaminitanacajja khepa toke uñtasinjja uñjapjjänwa marcata nina jewk'ejj mistsusajj alajjpachcama maqhatiri.\n41. Ucat israelitanacasti cutjtapjjänwa nuwasiñataqui. Ucampis benjaminitanacajj ajjsarthapiyasipjjänwa jan walt'añajj jupanacaru jac'achanitapata.\n42. Jupanacajj jaltjjapjjänwa israelitanacan nayrakatapatjja wasara thacnäma, ucampis janiw jaltaña puedipcänti, marcata mistsunirinacawa jupanacarojj jiwarayapjjäna.\n43. Benjaminitanacajj israelitanacampi muyuntataw uñjasipjjäna. Ucatsti israelitanacajj arctasinjja take tucjapjjäna Menúha satata Gabaa sat marcat inti jalsu tokecama.\n44. Uqhamaw tunca quimsakallkon waranka soldadonaca Benjamín sat tribunquïritjja jiwarapjjäna.\n45. Maynïrinacajj cuttanisajja wasara tokeruraquiw jaltjjapjjaraquïna Rimón sata kala janqhara tokeru, ucansti pheska waranka jakenacaraquiw thaquinjja jiwarapjjaraquïna. Ucampis israelitanacajj arctasipcaquïnwa, ucansti pä waranka jakenacaracwa jiwarayapjjaraquïna.\n46. Uca urunsti Benjamín sat tribunquir soldadonacajja pä tunca pheskan warankanacaw jiwarapjjäna.\n47. Ucampis sojjta pataca benjaminitanacaw cuttanisajja wasararu jaltjjapjjäna. Ucatsti Rimón sat kala janqharanjja pusi phajjsiwa ucancapjjäna.\n48. Israelitanacasti chicata benjaminitanacarojj nuwantasipcaquïnwa, marcanacana jakenac jicjjatasinjja cuchillompcamaw jiwarayapjjäna, uqhamarac uywanacapsa cunanactejj sarcasina jicjjatapqui ucanacsa jiwarayapjjaraquïnwa, marcanacsti ninampiraquiw phichhantawayapjjäna.\n1. Israelitanacasti Mizpa sat marcanjja juramento lurapjjäna phuchanacapajja jani benjaminitanacampi casarasiñapataqui.\n2. Ucatsti Betel marcaru sarasinjja Diosan nayrakatapanwa arumcama jachapjjäna:\n3. “¡Israelan Diosapa! ¿Cunatsa aqhama jan walt'añanacajj utji? ¿Cunjämaraqui Israel taypinsti mayni tribusti chhakhatäspasti?” sasa.\n4. Ucat khepa urusti israelitanacajj wali alwata sartasinjja mä altara lursupjjäna. Ucatwa Diosaru holocausto sat sacrificionacjja loktapjjäna sumancañataqui.\n5. Jupanaccamasti jisct'asipjjaraquïnwa: “¿Qhitisa jiwasanacatjja Mizpa marcanjja jan tantachasïwinccanjja?” sasa. Ucansti juramento lurapjjäna jan uca tantachasïwiru sarirejja jiwañapataqui.\n6. Israelitanacasti wali llaquitawa jicjjatasipjjäna Benjamín sat tribunquirinacampejj cunatejj pascäna ucanacata. Sapjjaraquïnwa: “Jichha urunwa Israel taypitjja mayni tribujja chhaktayatajja” sasa.\n7. “Jichhasti, ¿cunsa lurañäni jacapqui uca benjaminitanacataqui warminaca jicjjatañataquejja? Jiwasanacasti Dios nayrakatanjja juramento lurtanjja phuchanacasajja jan jupanacampi casarasiñapataqui.\n8. ¿Acanjja utjpachati Mizpa marcana Dios nayrakataru jan jutir israelitajja?” sasa. Ucampis jupanacajj amtasipjjänwa Galaad sat ucqhanquir Jabes sat marcata, jan maynisa uca tantachasïwiru jutapjjatanacapa.\n9. Cunapachatejj listata art'asipjjäna ucqhajja janiw qhitisa uca ucqhanquirejj uñstcänti.\n10. Ucatsti take marcpachawa qhithapjjäna tunca payan waranka wali nuwasir soldadonaca Jabes sat marcana take jaquirinacar jiwarayanipjjañapataqui.\n11. Jupanacasti sapjjänwa: “Jiwarayanipjjam take chachanacaru, wawanacaru, chachani warminacaru, uqhamarac chachanacampi jan wali sarnaker take warminacaru. Ucampis jan chacha uñt'ir tawakonacarusti janiw jiwayapjjätati” sasa.\n12. Jabes sat marcan jaquirinac taypinjja pusi pataca jan chacha uñt'ir tawakonacaw utjäna, jupanacasti janiw chachanacampi jan wali sarnakaña yatipcänti. Ucatsti jupanacjja irpanipjjänwa Canaán chekancqui Silo sat campamentcama.\n13. Ucatsti takpacha marcawa Rimón sat kala janqharancapqui uca benjaminitanacaru thakheri qhithapjjäna sumancthapiñataqui.\n14. Benjaminitanacajj cutt'anjjapjjepanjja israelitanacajj Jabes sat marcata irpanipcäna uca tawakonacwa churapjjäna warmipataqui. Ucampis warminacajja janiw waljanïcänti uca laycusti pist'änwa.\n15. Israelitanacasti, Benjamín sat tributjja wali llaquisipjjäna. Uqhamwa Diosajj luräna Israel taypin mä tribojj chhaktirjama uñjasina; ucat llaquipjjañapataqui.\n16. Ucampis marcanquir jilïrinacajja jisct'asipjjänwa: “¿Cunjämatsa warminaca mayninacataqui jicjjatañäni? Benjaminitanacan warminacapajj take jiwarayatächejjaya.\n17. Benjamín sat tribusti, jiwasanac taypinjja utjascañapaquïsquiwa, cawquïrinacatejj jilt'asa jacapqui ucanac toke. Uqhamata Israel marcanjja jan mayni tribusa chhakatäñapataqui.\n18. Ucampis jiwasanacajja janiw phuchanacasa churcsnati jupanacampi casarasipjjañapataquejja. Jiwasasti take israelitanacaw juramento lurtanjja maldicisa phuchanacasa jan benjaminitanacar churañataqui.\n19. Ucampis Silo sat chekansti sapa maraw Diosan jach'a fiestapajj utji. Ucasti Betel marca amstanquiwa, uqhamarac Siquem sat marcanacaru sarqui uca thaquita inti jalsu tokena, Lebona sat marcat aynachanaraqui.”\n20. Ucatsti israelanquir jilïrinacasti, benjaminitanacarojj aqham ewjja arunacwa apayapjjäna: “Sarapjjam, ucatsti Silo sat marca jac'ancqui uca yapunacaru imantasisa suyapjjam.\n21. Cunapachatejj Silo sat marcata tama tawakonacajja thokt'asisa mistunipcani ucqhajja jumanacasti imantasipcta ucqhatjja mistsupjjaraquim, sapa maynisti mä tawako lunthatawayasinjja orakenacamar sarjjapjjam.\n22. Ucampis tawakonacana awquinacapasa, jan ucajja jilanacapasa arsusiri jutapjjani ucajja nanacajj sapjjäwa: ‘Nanacasti sapa mayniruwa achict'asipjjsma perdonapjjamaya, nanacasti jupanacataquejja janiwa warmjja jicjjatañjja puedipcti Jabes satanquirinacampi nuwasisajja. Ucampis jumanacajj janiw churapctati, uqhamarus janiraquiw juramento luratarojja cuna jan walsa lurapctati’ ” sasa.\n23. Benjaminitanacajja uca arunacar iyawsasinjja sapa mayniwa mä tawako thokquipanjja lunthataniwayapjjäna. Ucatsti orakenacaparuw irpasjjapjjäna. Orakenacapanjja wastatampiw marcanaca lurasipjjäna ucat ucana jacañataqui.\n24. Maynïr israelitanacajja sapa mayniraquiw cutt'jjapjjaraquïna orakeparu, tribuparu, uqhamarac familiapan ucaru.\n25. Uca urunacansti Israel marcanjja janiw reyejja utjcänti, uqhamïpansti sapa maynisa munañapacwa lurasipjjäna.\n12. khespiyäw cusisiñam wasitat churjjeta, ch'aman ajayumamp thurt'ayita.\n13. Jucharar jakenacaruw thaquimat yatiyä, juchaninacasti jumaruw maqhatjjapjjätam.\n14. ¡Diosay, wila wartañat khespiyita, Diosajjay, Khespiyirejjay! Lajjrajjasti asqui cancañamat k'ochuni.\n15. Tatay, lacajjay jist'arita, lacajjampisti jach'añchasaw k'ochüma.\n16. Janiw jumajj loktanac munctati; nayajj ucanac loktirismawa, ucampis janiw loktanacajj cusisiyctamti.\n17. Diosatac chekpach loktäwejj cutiquipstat chuym loktañawa. Diosay, llamp'uptat chuymarojj janiw jumajj jisc'achctati.\n18. Tatay, munasiñam laycuy Sión marcarojj asc luram, Jerusalenan perkanacap wasitat sayt'ayam.\n19. Ucapachaw loktäwinac catokasjjäta: churäwinacamp, wilañchanacampi, ucapachaw altaramjjarojj vaca kallunac loktasjjani.\n1. Suma arumpi cutt'ayañajja colerañjja apakewa, ucampis jan wali arumpi cutt'ayañajja, juc'ampwa colerasiyi.\n2. Yatiñan jakenacajj yatiñ cancañampiw parlapjje, ucampis jan amuyt'an jakenacajja lokhe arunacacwa parlapjje.\n3. Tatitojj take chekanquiwa; jupajj uñch'uquisquiwa asqui jakenacaru, uqhamarac ñankha jakenacarusa.\n1. Ucapachaw Jesusajj Jericó marcar mantäna, ucatsti uca marca chekaw pasäna.\n2. Ucansti mä kamir jakew utjäna Zaqueo sata, ucasti impuesto cobririnacan jilïripänwa.\n3. Aca Zaqueosti Jesusarojj uñjañ munäna uñt'añataqui, ucampis janiw uñjcänti, jisc'a tansa jakëtapata, jakes waljätap laycuraqui.\n4. Ucatwa nayrakatar jaläna; jupar uñjañataquisti mä sicómoro sat kokaruw maqhatäna, cawqui chektejj Jesusajj pasañapäcäna uca jac'aru.\n5. Cunapachatï Jesusajj uca chek pascän ucqhajja, alayar uñtasin Zaqueoruw uñjäna, ucatsti saraquïnwa: —Zaqueo, janc'ac sarakanim, jichhüruw utaman kamarañajjajj waquisi —sasa.\n6. Zaqueojj janc'aquiraquiw sarakanïna, ucatsti take chuymampiw Jesusarojj catokäna.\n7. Uc uñjasinjja takeniw c'umipjjäna: Jesusajj mä jucharar jaken utaparuw kheparir sari, sasa.\n8. Ucapachaw Zaqueojj sayt'asi, ucat Tatituru saraqui: —Uñtam tata, take cunatejj utjquitu ucatjja pobrenacaruw chicat churjjä; maynirutejj lunthatsta ucarojja, pusi ucqhampiw cuttayjjä —sasa.\n9. Jesusasti saraquïnwa: —Jichhüruw khespiyasiñajj aca utar purini, aca jakesti Abrahaman wawanacapat jutiriraquiwa.\n10. Jaken Yokapasti cunatï chhakatäcäna uc thakeri khespiyiriraquiw juti —sasa.\n11. Jakenacasti aca arunac ist'quipanwa, Jesusajj mä amuyt'äwit parläna. Niya Jerusalén marcaruw jac'achascäna, jupanacasti amuyasipjjaraquïnwa Diosan reinopajj ucspacha puriniñapa.\n12. Ucatwa jupanacar saraqui: “Mä jakew wali aytat familiat utjäna, ucajja jaya marcaruw sari reyit utt'ayatäñapataqui ucat cutinjjañataqui.\n13. Janïr sarcasinsti, tunca sirvirinacaparuw jawsäna, ucat sapakat mayniruw walja kollke churäna, ucat saraquïna: ‘Aca kollkempejj alaquipa lurapjjam cuttaniñajjcama’ sasa.\n14. Ucampis uca marcapanquir jakenacajj juparojj uñisipjjänwa, ucatwa jupan khepapat mä qhitanaca qhitapjjäna sapjjañapataqui: ‘Janiw munapcti aca jakejj nanacan reyïñapa’ sasa.\n15. “Ucampis reyit utt'ayatänwa, ucat marcapar cuttanjjäna. Purisinsti, cawquïr sirvirinacaparutï kollkjj churawaycatayna ucanacaruw jawsthapiyi, kawkhsa sapa maynejj jicjjatatayna uc yatiñataqui.\n16. Nayrirïqui ucasti uñstanisin siwa: ‘Tata, kollkemampejj tunca ucqhampwa jicjjatanta’ sasa.\n17. Reyisti juparojj saraquiwa: ‘Waliqui; suma sirvirïtawa, niyaqui uc phokhañ yatstajja, tunca marcan jilïripat uchäma’ sasa.\n18. Mayniraquiw ucjjarojj uñstani, ucat saraqui: ‘Tata, kollkemampejj pheska uqhampwa jicjjatanta’ sasa.\n19. Uqhamaraquiw ucarojj saraqui: ‘Jumajj pheska marcan jilïripäyätawa’ sasa.\n20. “Ucapachaw maynejj uñstaniraqui ucat saraqui: ‘Tata, acajj kollkemajja. Mä pañuelor chint'asaw imarapjjsma.\n21. Ajjsaräyäsmawa, khoru jakëtam laycu; jan uchctas ucqhat apthapirïtawa, uqhamarac jan satctas ucqhat yapu apthapirïtawa’ sasa.\n22. Ucat reyejj jupar saraqui: ‘Jan wali sirviri, quicpa arunacamampiw juchañssma. Jumatï yatchïyätajja nayan khoru jakëtajja, jan uchcta ucqhat apthapirïtajjsa, uqhamarac cawqharutï jan yapuchctsa ucqhat yapu apthapirïtajjsa.\n23. Uqhamasti, ¿cunatrac kollkejjsti jan bancoru jaytarapistasti? Utajjar cuttanjjasajj jiljjatatampi nayajj catokasjjeriscäyätjja’ sasa.\n24. Ucatwa ucancasipcän ucanacarojj saraqui: ‘Kollk apakapjjam, ucat tunca kollkenïqui ucar churjjapjjam’ sasa.\n25. Jupanacasti sapjjänwa: ‘Tata, jupansti tunca kollkepajjay utjchejja’ sasa.\n26. Reyisti saraquiwa: ‘Sapjjsmawa, qhitintejj utjqui ucarojj juc'ampiw churasini, ucampis qhitintejj jan utjqui ucatjja mä juc'a utjiripasa apakatäniwa.\n27. Qhitinacatï nayan reyïñajj jan munapcän uca uñisirinacajj-jja acar aptanipjjam, ucatsti nayan nayrakatajjan jiwarayapjjam’ ” sasa.


Hebreos 2 - Holy Bible [Aymara Bible 1997] - (Heb 2)\nUcatwa cuntejj ist'ctan ucarojj wali amuyu uchañasa, jan thaquit maysar saranucuñataqui.\nCawquïr camächi arunacatejj Diosajj nayra pachanacan angelanac toke churascäna ucajja khanañchatänwa, ucatsti qhitinacatejj juchañchasipjjäna, uqhamarac uca arunacarus jan ist'apcäna ucanacajj waquisitaparjam mutuyatäpjjänwa.\n¿Cunjämrac jaltañänisti, jiwasatejj uca jach'a khespiyasiñjj jan yäkcañäni ucasti? Pachpa Tatituw nayrakatajj yatiyäna aca khespiyasiñatjja, ucjjarusti qhitinacatejj ist'apcäna ucanacaraquiw uca arjj sum yatjjatapjjaraquïna, ucatsti jiwasaruw churanistu.\nUqhamarusa, Diosaraquiw khanañcharaqui unañchanacampi, muspharcañ jach'a luräwinacampi, walja milagronacampi, uqhamarac cunayman toket churquistu uca Kollan Ajayu toke, munañaparjama.\nDiosajj janiw angelanacan munañaparu uscquiti, cawquïrittejj parlasctan uca khepa orakjja.\nUcampis, mä chek kellkatanjja mayniw aqham khanañchi: “¿Cunarac jakesti jupat amtasiñamataquisti? ¿Cunarac jiwir jakesti, ch'am churañamataquisti?\nJakerojj angelanacat mä juc'a sullcac lurtajja, aytat cancañampi, jake cancañampiw juparojj pillunttajja.\nTake luratanacam apnakañapataquiw catuytajja.” Uqhamasti take cun jaken munañapar uchasinjja, Diosajj janiw cuns jaytcänti jan jupan catuyatjja. Uqhamäcchi ucampis janiw jichhacamajj uñjctanti take cunas jupar jaysapjjatapjja.\nJupïpanaracwa take cunas Diosataquejj utjasqui, Diosasti muniwa take wawanacapanjj utjañapa jupan jach'a khapak marcapana. Ucatwa Diosajj t'akhesiña toke sum tucuyäna jupanacan Jesucristo khespiyiriparojja.\nSaraquiwa: “Nayajj Diosaruw catuyasï.” Wasitampiw saraqui: “Acancasctwa, Diosajj churquistu uca wawanacampi” sasa.\nMä familian wawanacapajj mä janchita, uqhamarac mä wilat jutiriquiwa; Jesusajj janchimpit wilampit jutaraqui uqhamat jiwañapataqui, ucatsti qhititejj jiwayañatac ch'amanïcän ucaru t'unjañataqui, ucasti Supayawa.\nUqhamatwa khespiyat sarnakañ churi take qhitinacatejj jiwañar ajjsarasin esclavjam jacasipqui take jacäwipana ucanacarojja.\nChekpachansa janiw angelanacar yanapt'ir jutquiti, jan ucasti Abrahaman wawanacapar yanapt'iriw juti.\nUcataquipï waquisïnjja take cunansa jilanacapjam tucuyatäñapajja, qhuyapayasiri, cheka jach'a sacerdotëñapataqui Dios nayrakatana, uqhamarac sacrificio toke take jakenacaru juchanacap apakañataqui.\nCamistejj jupa pachpa t'akhesiwayi, uqhamarac yant'at uñjasiwayquejja, ucatwa jichhajj yanapt'araquispa qhitinacatejj yant'ar puripqui ucanacarojja.


Jesusan nayrïr milagropa | Jesusan sarnaqatapa\nCANÁ MARKANWA MÄ CASARASÏWEJJ UTJÄNA\nJESUSAJJ UMWA VINOR TUKUYÄNA\nNatanaelajj Jesusan discipulopäjjäna ukhatjja kimsa uruw pasjjäna. Jesusampi mä qhawqha discipulonakapampejj Galileankir Caná markaruw sarapjjäna, kawkjantï uka discipulonakajj jakasipkäna ukaru. Natanaelas ukanwa nasirakïna. Caná markajja Jesusajj jilskäna uka Nazaret markat alay toqen qollunak taypinkänwa. Ukanjja mä casarasïwiw utjäna, ukaruw Jesusasa discipulonakapasa invitatäpjjäna.\nJesusan María taykapas uka casarasïwir sararakïnwa. Niyakejjay Mariajj casarasirinakan familiapar uñtʼchïnjja, jan tiemponiw invitadonakar sum uñjañataki yanaptʼaskäna. Ukhamatwa vino pistʼatap yatisajj Jesusar yatiyäna, “vinwa pistʼayasipjje” sasa (Juan 2:3).\nMariajj yanaptʼañwa munäna, ukatwa Jesusarojj yanaptʼañapatak mayïna. Jesusasti jupar sänwa: “Warmi, ¿jumas nayas kun yatiñasas uka toqetjja?” sasa (Juan 2:4). Diosan ajllit Reyipjamajja, Jesusajj familiaparu amigonakaparu istʼañat sipansa alajjpachankir Awkiparuw istʼañapäna. Ukatwa Mariajj sum amuytʼasisinjja Jesusan amparaparuk jaytjjäna, servirinakarusti akham sänwa: “Kuntï sapkätam ukhampun lurapjjam” sasa (Juan 2:5).\nUkanjja qalat lurat sojjta uma wakullanakaw utjäna, sapa wakullarojj 40 litrotsa jilaw mantäna. Jesusajj akham sasaw servirinakar säna: “Uka wakullanakar umampi phoqarapjjam” sasa. Ukatjja sarakïnwa: “Jichhajj mä jukʼa apsupjjam, khititï casarasïwin pʼeqtʼki ukar churanipjjam” sasa (Juan 2:7, 8).\nCasarasïwin pʼeqtʼirejj vino malltʼäna ukhajj wal musparäna, Jesusajj mä milagro lurasin uma vinor tukuykäna uk janiw yatkänti. Ukatjja casarasir waynar jawsayasajj sänwa: “Nayraqatajj suma vinökis uk taqenis churapjje, jaqenakajj umakipatäjjapjje ukhajja, jan sumäki ukwa churapjjaraki. Ukampis jumajj jichhakamaw suma vino imatätajja” sasa (Juan 2:10).\nUmjja vinor tukuykäna ukhaw Jesusajj nayrïr milagrop luräna. Uk uñjasasti Jesusan nayrïr discipulonakapajj jukʼampiw jupar confiyapjjäna. Qhepatjja, Jesusasa, taykapasa, jilanakapasa Capernaúm markaruw sarjjapjjäna, uka markajj Galilea Qotat alay toqenkänwa.\nJesusajj yatiyañ qalltkäna ukhatjja, ¿qhawqha tiemporus Caná markan mä casarasïwejj apasïna?\nMariajj vino toqet Jesusar yatiyäna ukhajja, ¿kamsänsa Jesusajja?\n¿Kuna milagrsa Jesusajj luräna, kunjamsa ukajj mayninakar yanaptʼäna?


Diosan munasiñapajj wiñayatakiwa\n¿Kuna arutsa liytʼäta? Afrikáans Alemán Aluro Amárico Aymara Azerí Bassa (Camerún) Batako karo Becol Biak Birmano Boulou Caboverdés Cebuano Chichewa Chin tiddim Chino Tradicional Chino cantonés (tradicional) Chino mandarín (simplificado) Chitonga Chitonga de Zimbabue Chokue Cibemba Cingalés Colombia markan amparamp parlirinakataki Congo Coreano Criollo de las Seychelles Criollo haitiano Criollo inglés de Belice Cuba markan amparamp parlirinakataki Danés Diula Duala Embunda Endebele España markan amparamp parlirinakataki Español Ewé Filipinas markan amparamp parlirinakataki Fiyiano Fon Francés Ga Griego Guaraní Gun Herero Hiligaynon Hindi Holandés Húngaro Ilocano India markan amparamp parlirinakataki Indonesio Inglés Irlandés Isoko Javanés Kabiye Kaonde Kayin sgaw Kazajo Kikuyu Kiluba Kiniaruanda Kirguís Kiribatiano Kirundi Kisi Krío Kurdo Kurdo kurmanyí del Cáucaso Kwanyama Kyangonde Lahu Lhukonzo Lingala Lomue Luganda Luvale Malayo Malayálam Mambue-Lungu Mongol Moré Ndebele (Zimbabue) Nepalés Nias Noruego Nyaneka Okpe Otetela Pangasinán Portugués de Brasil Portugués europeo Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Romaní del sur de Grecia Ruso Samoano Sango Sena Sepedi Sesoto de Sudáfrica Shona Sidama Silozi Suajili Sueco Sundanés Swajili (Congo) Tagalo Tai Tamil Tigriña Tok pisin Tongano Tshiluba Tumbuka Tuvaluano Ucraniano Uhobo Uruund Vietnamita Wayuunaiki Wolaita Yao Zandé chin haka chin haka Chin haka valenciano Ñanya Ñemba\n“Jiwasatejj Diosar munasstan ukhajja, mandamientonakap phoqarakiñäniwa, mandamientonakap phoqañajj janiw chʼamäkiti” (1 JUAN 5:3).\n1, 2. ¿Kunatsa jumajj Jehová Diosar munasta?\n¿JUMAJJ Diosar munastati? Inas Diosar wal munasitamat jupar vidam katuyassta. Inas Diosajj juman wali munat Amigomarakïchi. Ukampis janïr jupar munaskayäta ukhaw Diosajj munasjjayätamjja. Biblian akham siwa: “Diosaw nayraqat munasistu, ukatwa jiwasajj munasiñ yatiraktanjja” sasa (1 Juan 4:19).\n2 Kunanaktï Jehová Diosajj jiwasar munasitap laykojj lurawayki ukanakat amuytʼañäni. Jupajj mä suma oraqe churistu, kunatï kusisit jakasiñatakejj wakiski ukanakwa churarakistu (Mateo 5:43-48; Apocalipsis 4:11). Diosajj amigopäsna ukwa muni, ukatwa kunatï jupar uñtʼañatakejj wakiski ukanak churistu. Biblia liytʼasajj Jehová Diosaruw istʼtanjja. Jupajj oración lurktan ukhaw jiwasar istʼarakistu (Salmo 65:2). Ukatjja espíritu santopampiw chʼam churistu, suma thakin irparakistu (Lucas 11:13). Munasiñapatjja wali munat Wawaparuw aka oraqer khitanïna, ukhamat juchampit jiwañampit jaqenakar salvañataki (Juan 3:16; Romanos 5:8 liytʼañataki).\n3. ¿Kunjamatsa Jehová Diosan amigopäskaksna?\n3 Jichhajj mä suma amigomat parltʼañäni. Jupajj walinsa jan walinsa jan jaytjasiri suma amigomawa. Jumatï jupan amigopäskakiñ munsta ukhajj chʼamachasiñamawa. Ukhamarakiw Jehová Diosan amigopäskakiñ munstan ukhajj chʼamachasiñasa, jupjam suma amigojj janiw utjkiti. Jupajj wiñay amigosäspawa. Ukatwa Biblian akham sistu: “Jumanakajj Diosan wali munata jakasipkaki[m]” sasa (Judas 21). ¿Kunjamatsa Diosan wali munata jakasiskaksna, jan ukajj kunjamatsa janipun Diosat jitheqtksna? Biblian akham siwa: “Jiwasatejj Diosar munasstan ukhajja, mandamientonakap phoqarakiñäniwa, mandamientonakap phoqañajj janiw chʼamäkiti” sasa (1 Juan 5:3).\n4, 5. ¿Kunjamatsa Jehová Diosar munasiñ qalltawayta?\n4 Apóstol Juanajja, kunjamsa Diosar munasitas uñachtʼaysna uka toqetwa qellqäna. ¿Kunjamsa Diosar munasiñ qalltawayta uk amtasktati?\nJehová Diosar vidam katuyasisin bautisasisajja, jupar munasitama ukhamarak wiñayatak istʼañ munatamwa uñachtʼaytajja.\n5 Jehová Diosajj machaq mundon wiñayatak jakasisma ukwa muni. Ukan jakasiñamatakejja Diosajj kunayman lurawayi. Wali munat Wawaparuw aka oraqer khitaniwayi, ukhamatwa mä suma regalo churawayistu, taqe ukanakat yateqasajj kunjamas chuymaman jikjjatasirïta uk amtañäni (Mateo 20:28; Juan 8:29; Romanos 5:12, 18). Jehová Diosajj qhawqsa munastam uk yatisajj wal kusisirïtajja, ukatwa Diosar munasiñ qalltawaytajja (1 Juan 4:9, 10 liytʼañataki).\n6. 1) ¿Kunjamsa maynir munasitas uñachtʼaysna? 2) ¿Kunanaksa Jehová Diosar munasitam laykojj lurawayta?\n6 Diosar ukham munasitamajj qalltakïskänwa. Amuytʼañataki, maynir munastan ukhajja, juparojj janiw “munassmawa” sasakejj sisktanti, jan ukasti kunatï jupar kusisiyki ukwa lurtanjja. Ukhamarakiw Jehová Diosar munasitam laykojj kunatï jupar kusisiyki ukanak lurpachätajja. Jupar jukʼamp munasitam laykojja, inas vidam katuyasjjsta, bautisasjjaraksta. Vidam katuyasisajja, wiñayatakiw servïma sasaw mä promesa Diosar lurarakpachätajja (Romanos 14:7, 8 liytʼañataki). ¿Kunas uk phoqañatakejj yanaptʼiristamjja?\n7. 1) Jehová Diosarutï munasstanjja, ¿kunsa lurañäni? 2) ¿Kunanakas Diosatakejj jan walïki?\n7 Jiwasatejj Diosar munasstanjja, ‘mandamientonakap phoqañasawa’. Kunjam jakasiñassa Diosajj muni ukajj Bibliankiwa. Diosatakejj machantasiñasa, lunthatasiñasa, kʼarisiñasa, qʼañu jucha lurañasa, idolonakaru jaqenakaru adorañasa janiw walïkiti (1 Corintios 5:11; 6:18; 10:14; Efesios 4:28; Colosenses 3:9).\n8, 9. Biblian mä leyejj jan utjkani ukhajja, ¿kunjamatsa kun lurañassa Diosajj muni uk yatsna? Mä uñachtʼäwimp uk qhanañchtʼma.\n8 Jehová Diosatakjam sarnaqañatakejja, janiw mandamientonak phoqañakejj wakiskiti. Diosajj janiw taqe kunatak leyinak churkistuti. Awisajja kun lurañas wakisi uka toqet parlir mä leyejj janiw Biblian utjkiti. Ukhamajj ¿kunjamatsa suma amtanakar pursna? (Efesios 5:17). Biblianjja, Diosan wiñay yatichäwinakapaw utji, ukanakaw kunjamsa Diosajj amuyi uk yatichistu. Uka yatichäwinakajj principios bíblicos sasin uñtʼatarakiwa. Uka yatichäwinakaw suma amtanakar puriñatak yanaptʼistaspa. Biblia liyisajja, Jehová Diosajj kunjam Diosasa ukwa yateqtanjja. Kunanaksa uñisi, kunas kusisiyi, kunjamsa amuyi taqe ukanakwa Biblian yateqaraktanjja (Salmo 97:10 liytʼañataki; Proverbios 6:16-19; 1 qhanañchäwi uñjjattʼäta).\n9 Amuytʼañataki, ¿televisionansa Internetansa kunanak uñtañas walikïski uk kunjamatsa yatsna? Jehová Diosajj janiw uka toqet leyinak churkistuti. Antisas suma amtanakar puriñasatakejja, wiñay yatichäwinakapwa (principios bíblicos) jupajj churistu. Jichhürunakanjja televisionansa Internetansa nuwasiñanaka qʼañu jucha lurañanakakiw utjaski. Ukampis Biblianjja, Jehová Diosajj ‘nuwasiñanak munirinakarojj walpun uñisi’ siwa, ‘qʼañu jucha luririnakarusa Diosaw juchañchani’ sarakiwa (Salmo 11:5, NM; Hebreos 13:4). ¿Kunjamsa uka yatichäwinakajj suma amtanakar puriñatak yanaptʼistaspa? Kunanaktï Jehová Diosajj uñiski ukanak apanukuñasawa, kawkïr juchanakatï Diosatakejj ajjtaskañäki ukanaksa janipuniw uñchʼukiñasäkiti.\n10, 11. ¿Kunatsa Jehová Diosar istʼañasa?\n10 ¿Kunatsa Jehová Diosar istʼtanjja? Janiw castigot salvasiñ laykukisa, ni jan walinakar jan purtʼasiñ laykukisa istʼktanti (Gálatas 6:7). Jan ukasti, Jehová Diosar munasitas laykuw istʼtanjja. Kunjamtï mä wawajj tatapan kusisitäñap munkejja, ukhamarakiw jiwasajj alajjpachankir Awkisan kusisitäñap muntanjja. Jehová Diosajj sum sarnaqer jaqet uñjistu ukhajj wal kusistanjja (Proverbios 12:2, NM; 2 qhanañchäwi uñjjattʼäta).\n11 Janiw phoqañajj faciläki uka leyinakak phoqktanti, ni obligatakis istʼktanti. Janirakiw kawkïr leyinaksa phoqañäni kawkïrinaksa jan phoqkañäni ukanaksa ajllisktanti (Deuteronomio 12:32). Jan ukasti Jehová Diosarojj taqe kunanwa istʼtanjja. Kunjamtï Salmo qellqerejj siskäna ukhamarakiw akham sissna: “Arunakamarojj munastwa, arunakamampejj kusisitaw uñjasta” sasa (Salmo 119:47; Romanos 6:17). Noé chachatwa yateqasiñasaraki, jupajj Jehová Diosar munasiñatjja taqe kunan istʼäna. Diosan Arupan akham siwa: “Noesti kunjämtejj Diosajj siskatayna ukhamwa taqe kunsa luräna” sasa (Génesis 6:22). ¿Jehová Diosajj jumat ukham sarakispa uk janit munkasma?\n12. ¿Kunjamatsa Jehová Diosar kusisiysna?\n12 Jehová Diosar istʼktan ukhajja, jupajj wal kusisi (Proverbios 11:20; 27:11). ¿Janit ukajj musparkañäki? Istʼtan ukhajja, alajjpacha, aka oraqe ukhamarak taqe kunatï utjki ukanak Luriri Diosaruw kusisiytanjja. Ukampis janipuniw jupar istʼañasatakejj obligkistuti, jan ukasti libre sarnaqeri lurawayistu. Ukhamajj jiwasaw kunatï walïki, kunatï jan walïki ukanakat kun lurañsa ajllsna. Jehová Diosajj jupar munasiñat suma amtanakar pursna, ukat sum jakassna ukwa muni (Deuteronomio 30:15, 16, 19, 20; 3 qhanañchäwi uñjjattʼäta).\n“MANDAMIENTONAKAP PHOQAÑAJJ JANIW CHʼAMÄKITI”\n13, 14. ¿Kunatsa Jehová Diosan mandamientonakap phoqañajj janiw chʼamäkiti sasajj sissna? Mä uñachtʼäwimp uk qhanañchtʼma.\n13 ¿Jehová Diosan mandamientonakap phoqañajj wali chʼamäpachati? ¿Leyinakapajj libre sarnaqañti jarkʼistu? Biblianjja akham sasaw qhan sistu: “Mandamientonakap phoqañajj janiw chʼamäkiti” sasa (1 Juan 5:3). Machak Testamento Biblianjja akham sarakiwa: “Kamachinakapasti janiw chʼama tukuñäkiti” sasa. Ukhamasti Jehová Diosan mandamientonakapajj janiw mä jathi qʼepir uñtatäkiti, mä arunjja leyinakapa phoqañajj janiw wali chʼamäkiti. Jehová Diosajj janiw jan phoqañjam mandamientonak churkistuti.\n14 Mä amigomas mä utat yaqha utar jakir sarjjaspa ukham sañäni. Kunatï jupan utjki ukanakjja qʼepinakaruw apthapisi. Yaqhepanakajj janiw sinti jathïkiti, ukhamajj facilakiw apañajja. Ukampis yaqhep qʼepinakajj wali jathinakawa, panin aptkañarakiwa. ¿Amigomajj wali jathïki uka qʼepi sapamaruk aptayiristamti? Janiw jupajj uka qʼepi aptasin usuchjasiñam munkaspati. Jehová Diosajj uka amigor uñtasitarakiwa. Jupajj janipuniw wali chʼamäki ukanak lurañas maykistuti (Deuteronomio 30:11-14). Jehová Diosajj sum uñtʼistu, ‘laqʼätas yatiwa, ñeqʼet luratätassa yatirakiwa’ (Salmo 103:14).\n15. ¿Kunatsa Jehová Diosan mandamientonakapajj jiwasan sum jakasiñasatakiw sissna?\n15 Jehová Diosan mandamientonakapajj jiwasan wali suma jaya tiempo jakasiñasatakiwa sasaw Moisesajj israelitanakar sirïna (Deuteronomio 5:28-33; 6:24). Jichhürunakanjja ukhamarakiwa. Jehová Diosajj kunanaktï maykistu ukanakajj jiwasan sum jakasiñasatakiwa (Isaías 48:17 liytʼañataki). Jehová Dios Awkisajja, kunatï jiwasatak walïki uk sum yati (Romanos 11:33). Biblianjja “Diosajj munasiñawa” sistuwa (1 Juan 4:8). Ukhamajj Jehová Diosajj munasiñatwa taqe kuns luri, munasiñatwa ewjjarakistu.\n16. Pantjasirïkstansa akapachansa jakstanjja, ¿kunas Diosar istʼañatak yanaptʼistu?\n16 Awisajj Diosar istʼañajj chʼamakïspawa. Akapachajj Supayan apnaqatawa, jupajj jan walinak lurapjjañapatakiw jaqenakar chʼamañchi. Uka taypinwa jiwasajj jakaraktanjja (1 Juan 5:19). Maysa toqetjja, pantjasir jaqëtas laykojj jan wali amuyunak apanukuñatakiw chʼamachasiñasa, uka jan wali amuyunakajj Diosatwa apaqestaspa, janirakiw Diosarus istʼjjsnati (Romanos 7:21-25). Ukampis Jehová Diosar munasitas laykuw kunatï walïki uk lurañatak chʼamachastanjja. Qhawqsa jupar istʼañatak chʼamachastan uk jupajj sum yati, ukatwa wali chʼamani espíritu santopampi yanaptʼistu (1 Samuel 15:22, 23; Hechos 5:32). Uka espíritu santopaw suma chuymani jaqer tukuyistu, ukhamatwa Diosar istʼañajj jan chʼamäjjeti (Gálatas 5:22, 23).\n17, 18. 1) ¿Kunsa aka libron yateqañäni? 2) ¿Kuna toqetsa jutïr yatichäwin yateqañäni?\n17 Aka libronjja, Diosajj kunjam jakasiñassa muni ukwa yateqañäni. Kunjamsa wiñay yatichäwinakaparjama ukhamarak sum sarnaqañatak utjki uka leyinakaparjam sarnaqsna taqe ukanakwa yateqañäni. Amtañäni, Jehová Diosajj janiw jupar istʼañasatakejj obligkistuti. Ukampis jiwasatï jupar istʼañäni ukhajja, wali kusisitaw jakasiñäni, jutïrin sum jakasiñwa suyarakiñäni. Diosar istʼasajja jupar wal munasitaswa uñachtʼayañäni, ukaw jukʼamp wakiskirejja (4 qhanañchäwi uñjjattʼäta).\n18 Kun lurañas walïski, kun lurañas jan walïki uk yatiñasatakejja, Diosajj concienciani lurawayistu. Jiwasatï concienciasar sum yatichañänejja, Diosar istʼañatakiw yanaptʼistani. Jutïr yatichäwinwa kunas concienciajja, kunjamsa yatichsna ukanak yateqañäni.\n1 DIOSAJJ WAL MUNASISTU\n‘Diosan wali munata jakasipkakim, wiñay jakañ katoqapkäta uk suyasa’ (Judas 21).\n¿Kunatsa “Diosajj wal munasistu” sasin sissna?\nJehová Diosajj aka oraqsa taqe kunatï akan utjki ukanaksa suma jakasiñasatakiw luratayna. Adanampi Evampejj jucharus puripkchïnjja, Diosan amtapajj janiw mayjtʼkänti. Diosajj jaqenakar juchampit jiwañampit kutsuyañatakejj wali munat Wawaparuw khitanïna, ukhamat wiñay jakañ katoqañasataki.\nJichha tiempon jiwasar yanaptʼañatakejja, Jehová Diosajj espíritu santo, oración, Biblia churistu. Orasktan ukhajja, jupajj istʼarakistuwa.\n2 JEHOVÁ DIOSAR ISTʼASAJJ SUM JAKASTANJJA\n“Nayätwa [Jehová] Diosamajja, nayasti kunatejj jumatakejj askïki ukwa yatichsma” (Isaías 48:17).\n¿Kunjamsa Jehová Diosar istʼañajj yanaptʼistu?\nJehová Diosajj jupar istʼañatak chʼamachasktan ukjja sum uñjaski. Jiwasatï jupar istʼañäni ukhajja, kusisitaw jakasiñäni, jutïrin sum jakasiñwa suyarakiñäni.\n3 JEHOVÁ DIOSAR MUNASITAMJJA LURATANAKAMPIW UÑACHTʼAYASMA\n“Jiwasatejj Diosar munasstan ukhajja, mandamientonakap phoqarakiñäniwa” (1 Juan 5:3).\n¿Diosar istʼañajj chʼamäpachati?\nJehová Diosajj pantjasir jaqëtasjja yatiwa. Ukhamajj janiw jan phoqañjamäki ukanak lurañas maykistuti.\nJehová Diosar munasitas laykuw chʼamäkchi ukhasa jupar istʼañatak chʼamachastanjja.\nBiblian wiñay yatichäwinakapajj Diosan amuyunakap yatiñatakiw yanaptʼistu. Uka yatichäwinakajj suma amuyunakanïñataki ukhamarak Jehová Diosar jukʼampi munasiñatakiw yanaptʼistu. Biblianjja janiw taqe kunatak leyinakajj utjkiti, ukhamajj jan utjki ukhajja uka yatichäwinakaw kunsa lurañäni uk amtañatak yanaptʼistani.


Bible in one year - Aymara Bible 1997 - August 26\n1. [1-2] Acanacawa Davidan yokapa yatiyirina arsutanacapajja, jupasti Jerusalenan reyipänwa: “¡Inamayaquiwa, inamayaquiwa! ¡Take cunas inamayaquiwa!”\n3. Aca oraken wali irnakasinjja, ¿cuna ascsa jakesti jicjjati?\n4. Mayninacajj nacipjjewa, mayninacasti jiwapjjaraquiwa, ucampis orakejj janipuniw mayjt'quiti.\n5. Intejj jalsuniwa, jalantjjaraquiwa, janc'aquiw cawqhanccäntejj ucqharu cutt'jjaraqui ¡wastata jalsuniñataqui!\n6. Thayajj aynach tokeruw thayt'ani, ucatsti amsta tokeruw muyjtaraqui. ¡Thayajj muytas muytasaw sari! ¡Thayajj muytaniwa, ucatsti wastata muyjtascaquiwa!\n7. Take jawiranacaw jach'a lamar kotarcama sarapjje, ucampis lamar kotajj janipuniw phokharquiti; jawiranacasti kallta sartäwiparuwa cutt'ani, wastatampi uca pachpa jawiranac jalañataqui.\n8. Take acanacampi wali amjasjjatapatjja janiw qhitis ch'amanjamäquiti arsusiñataqui; janiw qhitis sisthapquiti uñjañanjja, janiraquiw ist'añansa, uqhamata phokt'ata cusisiñapataqui.\n9. Cunatejj nayrajj utjcänjja ucaquipunïniwa, cunatejj nayrajj lurascänjja ucaquiw lurasini. ¡Aca orakenjja janiw cunas machakatjj utjquiti!\n10. Utjapuniwa qhitisa aqham siri: “¡Acapï jan uñjatäqui ucajja!” sasa. Ucampisa ucajj utjapunïnwa patac maranaca jiwasatsa nayra.\n11. Pasjje uca yänacajja armatäjjewa, uqhamaraquiw jutiri yänacasa armatäjjani, cunanacatejj jutir urunacana ucjjar jutcani ucanac taypina.\n12. Naya yatiyiristi, Israelanjja reyiyätwa Jerusalén marcana,\n13. ucatsti nayajj catuyastwa yatjjatañaru, uqhamarac take cunanacatejj aca oraken lurasqui ucanacjjata. ¡Cunja ch'ama lurañanacsa Diosajj jakenacar churi, uca lurañanacampi jisc'achatäpjjañapataqui!\n14. Ucatsti nayajj amuytwa cunanacatejj aca oraken lurasqui ucanacajja inamayaquiwa, thayarusa catthapï siscsna uqhamaquiwa.\n15. ¡C'umüqui ucasa janiw chekaptayañjamäquiti, jan phokhatäqui ucasa janiw jacthapiñjamäquiti!\n16. [16-17] Ucatsti nayajj chuymajjanjja sistwa: “Acajj nayajj jach'aruw tucta, uqhamarac qhitinacatejj Jerusalén marcana nayat nayra reyïpcäna ucanacat sipansa, juc'amp yatiñaniraquïtwa; ucatsti takew catuyasiracta juc'amp yatiñanïñataqui, uñt'irïñataquisa, uqhamarac pisi amuyt'anïñataqui, ucatsti pisi amuyt'anjama parlañataqui, take ucanacasti amuyatajjatjja thayarusa catthapï siscsna uqhamaquiwa” sasa.\n18. Chekpachansa sinti yatiñanïñanjja, janiw samarañajj utjquiti; juc'ampi yatiñanïñanjja juc'ampi t'akhesiñaquiw utjaraqui.\n1. Ucatjja chuymajjanjja saractwa: “Jichhasti nayajj yant'äwa cusisiñana; suma jacañanwa jicjjatasï” sasa. ¡Ucampis ucajja inamayaruquiwa tucuwayi!\n2. Ucatjja nayajj sistwa: “larusiñajja lokhe cancañawa, cusisiñanacasa janiw cuna asquïcaraquisa.”\n3. Yatiñampi apnakata amuyojjanjja, munäyätwa yant'aña vinompi cusisiña, ucatsti uca machañaru catuyasirista ucati jaketaquejj asquïspajja aca oraken jact'at urunacapana uc yatiñataqui.\n4. Jach'a luräwinacwa lurta; palacionacwa sayt'ayta; uvas yapunacajjas utjaraquituwa.\n5. Ucjjarusti yapunaca, pankar yapunacaraqui lurasta, ucanacaru achu alinaca ayrusiracta.\n6. Estanquenaca luraracta, ayrut achu alinacaru umampi irpjjatañataqui;\n7. alasiractwa sirvirinaca chachatsa warmitsa, utjaraquituwa utajjan nacit sirvirinacajjasa; uqhamaraquiw utjitu walja vacanacasa, ovejanacasa, nayat juc'amp nayra Jerusalenan utjapcäna ucanacat sipansa.\n8. Montonanacwa apthapta kori, kollke, suma imasitanacajjasa, ucanacasti nayra reyinacancänwa yakha provincianacana. Utjaraquitänwa k'ochurinacasa chachatsa warmitsa, jakenacan cusisiñanacapäquis ucanacasa, uñt'atanacajjasa waljaw utjitäna.\n9. Nayajj jach'apuniw tucjjäyäta, uqhamarac qhitinacatejj nayat nayra Jerusalenan jacapcäna ucanacat sipansa, juc'amp yänacanïyätwa. Ucjjarusti take yatiñjja janiw chhaktaycäyätti.\n10. Cuntï muncäyäta ucjja luräyätwa; cunampitejj cusisiñ muncäyäta ucampejj cusisïyätwa. Chuymajjanjja take luratanacajjatwa cusisïyäta, ucatsti uca cusisiñawa nayan pagojjäna.\n11. Ucat nayajj lup'ista take luratanacajjata, uqhamarac kawkha ch'amatejj apsutäqui ucanacatsa, ucatsti amuyasiractwa take ucanacajj inamayaquiwa, thayarusa catthapï siscsna uqhamaquiwa, ucatjja janiw cuna asquis aca orakenjja utjquiti.\n12. Ucatsti amthapisiractwa yatiñata, pisi amuyt'anïñata, uqhamarac pisi amuyt'anjam parlañatsa. ¿Cunat juc'ampsa luraspa nayjjaru reyïcani ucajja, janiti nayra cunatejj luratäcäna ucaquïcanejja?\n13. Ucatjja nayajj uñjtwa yatiñajj juc'amp asquïtapa, pisi amuyt'anïñat sipansa, cunjämatejj khanajj juc'amp asquïqui ch'amacata sipansa uqhama.\n14. Yatiñanejja sumwa nayrapampi uñatati, ucampis pisi amuyt'anejja ch'amacanjamwa sarnake. Ucampis amuyaractwa paninpacharusa pachpaquiraquiw suyt'asqui,\n15. ucatwa sista: “Cunatejj pisi amuyt'aniru suyt'asquejja ucaraquiw nayarojj suyt'araquitu, uqhamasti wali yatiñanïñajjajja janiw nayataquejj cuna asquïquisa.” ¡Ucasa inamayaquiwa!\n16. Yatiñan jaketsa, pisi amuyt'anitsa janipuniw qhitis amtascjjapjjaniti; urunac pasjjatatsti takew armatäjje, uqhamarac yatiñanisa, pisi amuyt'anisa pachpaquiw jiwapjje.\n17. Nayajj jacañarojj uñisïyätwa, take cunatejj aca oraken lurasqui ucan naya toke sayt'asitap laycu. Take cunasa chekpachanjja inamayaquiwa, ¡thayarusa catthapï siscsna uqhamaquiwa!\n18. Uñisiraquïyätwa take cunanactejja aca oraken lurascäyäta ucanacaru, take ucanacjja nayjjaru jutañapäqui ucar jaytañajjataqui.\n19. Ucatsti, ¿qhitirac yatispa nayjjaru jutcani ucajj ch'iqhïchini, jan ucajj pisi amuyt'anïchini ucjja? Ucampis catuntasispawa take cunanactejj wali ch'amampi, yatiñampi aca orakena lurcta ucanacjja, ¡ucasti inamayaraquiquiwa!\n20. Aca orakena luratanacajja uñjasinjja, llaquisïyätwa uca take luratajjata.\n21. Maynejj yatiñampi, uñt'añampi, suma luraña yatitampi luratapajja jaytjjañataquiquiwa, qhititejj jan lurcäna take ucanaca jupan catuntasiñapataqui. ¡Acasti inamayaquiwa, uqhamarac jach'a jan cheka luräwiraquiwa!\n22. Uqhamasti, ¿cuna ascsa jakejj apsu aca orakena take ucanac lurasinjja, uqhamarac uca take llaquisisinjja?\n23. Take jacañapanjja t'akhesiñaquiw utji, uqhamarac llaquisiñanacaquiwa; janiw arumasa amuyupanjja samarquiti, lup'iscaquiwa. ¡Ucasti inamayaquiwa!\n24. Jakejj mank'asispa, umasispa, uqhamarac luratapampisa cusisiraquispa uqhamanwa asqui luraspa. Amuyt'aractwa acajj Diosataraqui jutatapa.\n25. Jan jupäspa ucasti, ¿qhitirac mank'aspa, cusisiraquispasti?\n26. Chekpachansa Diosaw churi yatiña, uñt'aña, uqhamarac cusisiña qhititejj jupatacjamäqui ucaru; ucampis jucharar jakerojja lurañwa churi apthapiñataqui, uqhamarac imasitanaca montonañapataqui, ucatsti qhititejj jupatacjamäqui ucar churjjañataqui. ¡Acasti inamayaquiraquiwa, thayarus catthapï siscsna uqhamaquiwa!\n1. Tatay, mayisitajjarojj ist'aquimaya, ¡arnakasitajjajj jac'amcam purinicpanaya!\n2. Janiquiy llaqui urun nayatac maysa uñtamti. Naya tokeruy jinchum alcatanim; art'asinsma ucapachajj ist'aquitaya.\n3. Jacañajjajj jewk'er uñtataw tucusisqui, ch'aqhanacajjasti nina sanc'jamaw naqhantasqui;\n4. chuymajjajj aynacht'atawa, korar uñtataw wañsusqui; ¡janiw mank'as munasquituti!\n5. Jachcäw sarnakcatajj ch'aqhanacaruw janchejj lip'catjjetu.\n6. Wasaranquir pelícano jamach'ir uñtatätwa, lakayanacan jaquir jucu jamach'jamätwa;\n7. janiw iquis purquituti, uta patjjanquir saparst'at jamach'jamätwa.\n8. Timasirinacajjajj jan inact'asaw tokepjjetu; naya contra k'apisisaw ñankhachapjjetu.\n9. T'ant'a lantejj khellac mank'ta, umañajjasti jachampiw quituntasi,\n10. k'apisiñam laycu, tipusiñam laycu. Jumaw sayt'ayista, uca khepat tincuyaraquista.\n11. Jacañ urunacajjajj ch'iwir uñtataquiw saraquipi, korar uñtataw wañsuscaracta.\n1. Jucharar jakenacatjja jan envidiasimti, janirac jupanacamp chica sarnakañsa munamti,\n2. jupanacajj jan wali lurañanacatacwa lup'isipqui, ucatsti jan wali lurañanacatacwa parlapjjaraqui.\n20. Sapa maynis cunjämarutï Diosajj jawscäna, uqhamaquïscañapawa.\n21. Esclavöscchïyäta uqhamaru Tatitojj jawstam ucqhajja, janiw cunatsa llaquisiñamäquiti. Ucampis libre sarnakasiñatejj jicjjatañjamäjjchi ucqhajj janiw pisi chuymt'añamäcaraquispati.\n22. Maynitejj esclavöcasin Diosar jicjjatchïna ucqhajja, jichhajj libre jakëjjewa Diosar sirviñataqui. Maynitejj jan esclavöcasina Diosar jicjjataracchïna ucqhasti, jichhajj jupajj Tatitun esclavopäjjaraquiwa.\n23. Diosaw jumanacarojj jila alampi alasipjjtam. Janipun jakenacan esclavopajj tucupjjamti.\n24. Uqhamapï jilatanaca, sapa maynisa cunjämtï Diosajj jupar jicjjatcänjja uqham sarnakañapawa.\n25. Qhitinacatejj jan casadöpqui ucanacataquejj janiw cuna sañajjas Diosatjja utjquituti, ucampis nayajj ewjja arunacajjacwa churañ munaracta Diosan wawapjama.\n26. Aqham tiemponacas jan walïsqui uca laycojja, nayan amuyatajjatjja walïspawa jupanacan jan casarasipjjañapa.\n27. Warminïstajja jan jaljtamti; jan warminïcstajja janiraqui warm thakamti.\n28. Casarasitamajja janiw juchäquiti. Mä tawakon casarasitapasa janiraquiw juchäquiti. Ucampis casadonacataquejj ch'amawa sarnakañajja, ucatpï nayajj muniristjja jan casarasipjjañapa, jan uqham llaquita sarnakasipcañapataqui.\n29. Jilatanaca, may sañ munapjjaracsma: juc'a tiempoquiw utj-jjestu. Acat ucsarojja casadonacajj janis warminïpcaspa uqhamaw sarnakapjjañapa.\n30. Llaquitanacajj janis llaquimpïcaspa, uqhamaraquiw sarnakapjjañapa. Fiestanquirinacasti, janis cusisitäcaspa uqhamaraquiw sarnakapjjañapa; alasirinacasti janis cunsa alasipcaspa uqhamaraquiw sarnakapjjañapa.\n31. Acapachan cuna asqui jicjjatirinacasa, janis cunsa jicjjatapcaspa uqhamaw tucupjjañaparaqui, aca orakesti niyaw tucusisqui.\n32. Janiw cunat llact'at sarnakapjjañamsa muncti. Cunapachatejj maynejj solterösqui ucajj Tatitun yänacapatwa llaquisi uqhamaraqui jupar sum sirviñampita.\n33. Ucampisa maynitejj casadöchi ucajj take cunatwa llaquisi uqhamarac warmiparu sum sirviñatsa.\n34. Uqhamaraquiw mä casada warmimpi mä soltera tawakompejja janiw quipcäquiti. Solterajj Tatitun yänacapatwa llaquisi, uqhamarac Diosar catuyatäñata, janchipansa almapansa. Mä casadasti acapach yänacatwa llaquisi chachapar sum sirviñataraqui.\n35. Acsti jumanacan asquimataquiwa sapjjsma, janiw jumanacar cun jarc'añ munasati, jan ucasti take chuyma Tatitur sirvisina sarnakapjjañamataquiwa sapjjsma.\n36. Ucampis maynitejj amuychi parlatapampi casarasiñapajj horasäjjatapa, inampis tiempojj pasjjaspan ucqhajja, lurascacpan cunjämaruy amuychi uqhamarjama. Casarasiscacpan, ucasti janiw juchäquiti.\n37. Ucampis maynitejj munañapampi chuymapanjja amtchi cunjäm lurañsa uqhamarac jan casarasisaqui jacañsa, ucas waliquïscaraquiwa.\n38. Parlatampampitï casarasejja, walic lurasquejja, jan casarasqui ucapachasti juc'amp ascwa luraraquejja.\n39. Casada warmejja leyirjamajja chachapampi jacañapataquiwa; chacha jiwjjatatsti jupajj librëjjewa qhitimpi casarasiñataquisa, iyawsiric iyawsirïpajja.\n40. Ucampis jupajj juc'amp cusisitaw sarnakasispa jan wastatampi casarascaspa ucajja. Acasti nayan arojjaquiwa, ucampis amuyasiractwa Diosan Ajayupajj nayampïtapa.


Global Voices Aymarata » ¡29 urux ñoquis manq’aña! · Global Voices Aymarata » Print\nJaqukipäw uñt'ayata/apkatata 10 anata phaxsi 2014 15:03 GMT 1\t · Qillqiri Laura Schneider Jaqukipiri Esteban Mamani\nCategoria-naka: Latin America, Argentina, Paraguay, Uruguay, Arte y Cultura, Citizen Media, Comida\nArgentina, Paraguay, Uruguay markanakanx sapa phaxsi 29 uruw ñoquis ukx mä uñt’at saräwjam manq’aña. Janiw kawkhat jutatap ukax aka saräwit yatiskiti, ukat walja blogueronakaw ukatuqx yatiñ ukjamarakiw lurañs munapxi.\n(Blog Sección) Kunats  VIII patak marar uñstpacha :\nSarawinx ñoquis ukax sapa 29 ururuw manq’t’asiña, ukat mä jawarit VIII patak maranw uñstatapa. Nicosianx (Asia Mayor) mä qullir waynaw Pantaleon sas sutincht’at jacana, jupax cristianismo ukhamapxtxiwa, Italia araxa uksanakw saratayna. Uksanw askinjam qullasiñanakx yatintatayna ukat khuyapayatanwa. Yaqhip pachax ma qawqha pachpan jakirinakaruw t’ant mayïna, jupanakax ma juk’a manq’añ waxt’añatakiw irpapxana. Yuspajarasax ma mara katuña ukat askinjam yapuchañanakw yatiyana. Uka arsüwipax phuqasinwa, ukat juk’ampinakampiw phuqhasina. San Pantaleon sas sutinchataxanwa –San Marcos ukampiw payachataxana – patrono de Venecia ukjam uñjir uñt’ata. Akax khä mä 29 urunw utjatayna, ukatw uka urunx ñoquis ukax manq’añax utji. Ukanx waxt’ax qullqimp chikancht’asaw palat manqhaxarjam waxt’aña, ukax machaqat jakaw khuskhat utjañ sañ muni.\nCarambolatango  ukan yatxatawipax utjiwa:\n(Guerra de Europa) ch’axwawinxa, Italianxa, manq’añanakax qalt’anwa. Gobiernonkirix bonos ukanakw manq’añanakamp turkañatak lakintapxäna. Waljt’atan phamilyaninakatakix manq’añanaktuqitx phaxsinjamaw chamt’ayapxana. Yanapt’asiñanakax qalltanwa; jaqinakamp jak’an jakirinakampix ñoquis uka manq’añw walja phamilyanakarux churapxana (pisin jakirinakan manq’apa, ukjam uñt’ata). Sapa palatu manqhaxarux ma bonw uchapxana, ukat uka bono waxt’ax manq’añ turkañatakinwa ukjamat phaxsi tukuyar puriñataki.\nUkjamarusa, Alejandra Moglia de Chocolate-mp Frambuesa-mpix  yaqhakast yatxataw yatiyanipxi:\nYaqha yatxatäwiw 1690 maran utji, Piamonte markana, tiriwu yapuchataw apt’atäna. Chuqx uywanakan manq’apxañanakapatakikiw yapuchapxana, manq’añax janipuniw utjpachanati, jak’umpiw kittapxana, ukjatw ñoquis ukax uñt’atäxi.\nNuria Eme Cuaderno de recetas  uka uñt'ayi kunjams lursna  ukatx sarakiwa:\n[…] sapa phaxsin 29 uruw manq’aña, ukat yatxatawipax janiw sum yatiskiti (walja yatxatawinakaw utji), ukjam sapa phaxsin qhipqhipa urunakana, juk’a yänakan jaqinakax sapa nayrïr qalta phaxsiw mayipxana, mnq’añatakix yaqha juk’a chanin manq’añanakampiw wakichakipxana. Chiqpachans yatxaptanwa, ch’uqimp jak’umpix janiw anch jila chaninïkitixa. Ukat saraw jayanikipansa, akjam jan walt’añan jakawiw wakt’istu.\nClaudia Calizaya  jupax mä jamuq taypiw kunjamas lurañas ukx uñacht’ayanstu:\naräwix manq’añanakatsipans juk’amp jayaruw sari. Argentinanx “ñoquis” ukjam uñt’atawa empleados públicos  ukan irnaqirinakamp jan (empleados públicos) irnaqirinakampix  sapa phaxsi 29 uruw qullq mayisir sarapxi.\nSaräwi – jawari, Cono Sur uksanx aka saräwix utjaskakiwa, ukat jichhakamas janiw lurañ yatipkiti, yaqha jaytapxama: Receta de Ñoquis caseros  ukjam sutini.\nURL to article: https://aym.globalvoices.org/2014/02/6368\n Chocolate-mp Frambuesa-mpix: http://chocolateyframbuesa.wordpress.com/2011/04/29/los-29-noquis/\n kunjams lursna: http://elcuadernoderecetas.blogspot.com.ar/2013/04/noquis-del-29-receta-b-b-s-s.html\n jan (empleados públicos) irnaqirinakampix: http://neolunfardo.blogspot.com.ar/2010/03/n_26.html\n Receta de Ñoquis caseros: http://mundoreceta.blogspot.com/2012/02/29-dia-de-noquis.html


Kantuyu - Wikipedia\nUñtatax aliq jichhu jichhukiw uñtasi, jak'at uñxatatakiw kantuyux qhanäski.\nKantuyux jan sutin sullu jiwat wawanakamp rayun purit jiwat uywanakamp imañawjawa. Ukawjax qullu iraman p'ujru jichhu jichh taypin jiqxatasi, ukat janiw jachäkarakiti, jisk'pachakiwa. Qalamark ayllutx patak pä tunkan k'atanak sarañankiwa. Uka jak'anx janiw jaqix jakkiti, uka jak'anakarux urunakkiw uyw jark'ir anakipxiri. Ukat ukjamïpanx mäk'a chhijuniwa. Jararankhunakkiw jan jallük ukjax uka taypin jalanaqaskiri.\nKunjamati qalltañatakix saskayätanxa, ukawjax wila jiwat sullunakamp rayun purit uywanakamp imañatakiwa, janiw jach'a jiwat jaqinak p'ampachañatakïkiti. Ukat waljaninakaw akjam jiskt'asipxaspa: Kunats amstanki. Jan qullunkkasp ukax kunas kamachaspa. Kunats sullu wawanak imañatakikïpacha. Aka qhipha maranakanx ukawjarux usuchjasit jiwat wila wawanak apasipkakpachati. Taqi aka jiskt'äwinakax jaysäwinkamapxiwa. Nayraqata, jan sutin jiwat wawanak imañax janiw aliqat qullupatankkiti, jan ukasti akkïrinakat uka alaxanki; kunapachati maynix usuchjasi, sullsu ukjaxa, jaqix qullurupiniw rispachäpxirïna, ukjaman jan walt'äwinakax jayankxañapataki.\nYuqall sullu jiwat wawatakix jisk'a arma, jisk'a yuku, jisk'a lampa, ukat jisk'a pikus ukjam jaytaniñarapiñ yatipxi.\nJanïr rispachaykasax khith (sultaru) ajlliñtakix yatiriruw kuk willtayapxiritayna, janiw khitis sarakirikataynati, ukataw qalltasipkiritäna. Akanx jilïr irpirinakax janirakiw ukankapxirikataynati, juchacharinakaw kunarus puriskiritayna. Jupanakax phuqhak phuqhayapxirïtana. Ukat sullu wawatakxamaw kuna yänaksa, isinaksa, wakt'ayapxiritäna; usuchjasit wawati yuqalläch ukaxa, jupanakax akjamanak wila jiwat waw imat jak'arux uchaniwäpxiritayna: arma, yuku, piku, lampa, ukat juk'ampinakampi. Ukapachparakiw may may jisk'a isinakx aparapipiñatayna, jan ukax kuna waxt'ayatas rispachayatas inamayaspawa. Aka phuqht'äwinakax jaqitakix lurañapinitaynawa, kunati jan ukjamäxasp ukax chhiijchhiw sapa kut yap tukjir jutirïtayna. Ukat jan ukäk ukax kuna jan walt'äwinakas utjakiritaynawa.\nKunawsati maynix imall waw usuchjasixa, jaqix taqi jisk'a isinakap jaytaniñ yatipxi, sañani urkhu, manqhancha, chakitilla, ch'utuqu, ukat yaqhanakampi.\nJichhax imilläkiritakix ukjamarakkiw yuqallatakxam lurapxiritäna; mä arunakanx saraksnawa, jupanakax kunanakati warmix jakañtak munki, taqi ukanak wakthapïwapxiritayna, jisnaw jisk'a isinaka: ch'utuqu, chakitilla, phullu, manqhancha, urkhu, wiskhu. Ukjamarakiw jisk'a yänakap lurt'awapxiritayna, ukat jan lurañxamä ukanakx alapxarakiritänawa. Ukanakax akkïrinakarakiwa: phukhu, chatu, yuru, wislla, jisk'a wislla, qapuña, ukat juk'ampinakampi. Uywäkiritakisti, chhuchhulli, p'iqi, ukakrak mä waxtäwimp jaytaniwapxiritayna.\n♦ "Janiw jisk'a yänakapax apnaqañasa, apaniñasa, rayuw arknaqasiri, jan ukax limpuw\nTaqi ukanakatpï kuns saraparxamapiniw phuqhapxirityanaxa, ukat jan chhijchhis rayus kutt'aniñapatakiw kantuyux qullunkiritaynaxa, kunatti uka alaxanx janiw kuna yapusa, jaqisa, uywas utjkiti. Justuruw kuna chhijchhis rayus tukuqañkam puriski. Ukat sipan aka qhipha maranakanx janiw nayrxam saräwinakar arkañ yatxapxiti. Jaqin amuyunakapax aski masjt'atxamakïxiwa. Sañäni, kunapachati juchachasir utj ukjax ukjmakiw uñtxapxi. Kuns munañanakaparxamakiw qhipha waynäwirinakax lurañ munxapxasmächi.\nObtenido de «https://ay.wikipedia.org/w/index.php?title=Kantuyu&oldid=76310»\nEsta página se editó por última vez el 21 ana 2013 a las 07:33.


Jeremías 22 - Holy Bible [Aymara Bible 1997] - (Jer 22)\nTatitusti saraquituwa: “Reyin palacioparu saram, ucatsti aca arunaca yatiyaraquim,\nJudá orakenquir reyin nayrakatapana, cawquïritejj Davidan tronopan kont'atäqui uca nayrakatana, uqhamaraqui reyin yanapirinacapan nayrakatapansa, marcanquiri jakenac nayrakatansa: ‘Tatitun arunacapa ist'apjjam.\nAca chekansti cunatejj chekapäqui, uqhamaraqui asquïqui uca lurapjjam, t'akhesiyatarusti t'akhesiyiripat khespiyapjjam, yakha marcat jutirinacarusti janiraqui jisc'achapjjamti, ni cuna jan walsa lurapjjaraquimti, wajchanacarusa, ijma warminacarusa. Jan juchani jakenacarusti janiraqui jiwayapjjamti.\nJumanacatejj aca arunacajjar ist'asina phokhapjjäta ucapachasti, Davidan tronopan kont'asiri reyinacasti utjascapuniniwa, jupanacasti carronacatwa, caballonacatwa mantapjjani uca palacion puncupa chekjja, jilïrinacana, uqhamaraqui take marcpachan jakenacampi.\nUcampisa, janitejj aca arunacaru ist'apcäta ucapachajja, aca palaciojj t'unjataw uñjasini. Naya Tatituw ucjja arsta.’ ”\nTatitusti Judá reyin palaciopatjja aqhama siwa: “Jumajj nayataquejj Galaad kolljamätawa, Líbano kollu patar uñtata, ucampisa juramentompiw arsta, jumarojj wasararuw tucuyäma, jan jakenacani orakeruw tucuyäma.\nJumataquisti wali armantata jakenac qhitanï, jumaru t'unjañapataqui. Cedrot lurata suma pilaranacamsa qhuchhunucupjjaniwa, ninaruw liwintapjjaraquini.\n“Walja marcanacanquiri jakenacaw aca chekjja pasapjjaraquini, ucatsti jupanaccamaw jisct'asipjjaraquini: ‘¿Cunatsa uqham Tatitojj aca jach'a marcaru luri?’ sasa.\nUcatsti ucjjarojj arusjjatapjjaraquiniwa: ‘Jupanacajj cuntejj Tatitu Diosapajj mä arust'äwi jupanacampi lurcäna uca apanucupjjatayna, ucatsti yakha diosanacaruw quillisipjjatayna yupaychapjjaraquitayna, ucatwa uqham uca marcarojj luri’ sasa.\n[10-11] Jan jachapjjamti Josías reyitjja, jiwatapatsa janiraqui jachapjjamti; jan ucasti Salum yokapata jachapjjam, jupasti jan cuttaniñataquiw sarjje; janiraquiw mayampsa nacïwipa orakjja uñjcjjaniti. Tatitusti Judá oraken rey Josiasan Salum yokapatjja saraquiwa, cawquïritï awquipa khepatjja reyïcaraquïna ucarojja, uqhamaraqui cawquïritï aca chekatjja mistqui ucarojja: “Janiw jupajj cuttancjjaniti,\njan ucasti cawquïr marcarutejj preso apapqui ucanwa jiwani, aca marcsti janipuniw mayampsa uñjcjjaniti.\n“¡Ay, cunaquïcan jumataquejja, ñankhanac lurasaw jan chekaparu lurasaraquiw palacionacamsa, jach'a utanacamsa utachastajja, yakhanacarusti jan pagasaraquiw irnakaytajja!\nSaractawa: ‘Mä jach'a uta utachasï, altos patanacarusti jach'a utanacani’ sasa. Ventananaca jist'araractajja, perkanacsti cedro maderampiw luraractajja, wila pintsuractajja.\n¿Jumasti amuytati reyïñajja cedrompi muytata jacañäcaspas uqhama? Awquimajj sumwa jacasïnjja; ucampisa jupajj chekaparuw take cunsa luraraquïnjja, ucatwa take cunas jupataquejj waliquiraquïnjja.\n“Ucampis juma sapaquiw llaquistajja take cunsa jan wali lurañanacampi jicjjatatanacamata; jan juchanirojj jiwayaractawa, marcamarusti, t'akhesiyaractawa wali ch'ama lurañanacampi.”\nTatitusti Judá orakenquiri Josías reyin Joacim yokapjjatjja aqham siwa: “Janiw qhitis jupan jiwatapatjja jachcaniti. Janiw qhiti jachiris utjcaniti ni qhitis siscaraquiniti; ‘¡Ay, jilata, ay, jilata! ¡Ay, Tata, ay, jach'a rey!’ sasajja.\nMä asnorjamaw imantapjjani, katatipjjaraquiniwa, ucatsti Jerusalén marca ankäjjaruw liwtanipjjaraquini.”\n“¡Judá, Líbano kollu pataru mistum ucat art'asiraquim! ¡Basán kollunac tokena art'asiraquim! ¡Abarim kollu patanacatpacha art'asim, take munirinacamasti atipjatätap laycu!\nCunapachatejj jumajj wali suma sarnakascäyäta ucapachaw nayajj jumarojj parlsma, ucampis janiw ist'añ munctati. Wayna cancañamatpacha uqhampuniw sarnaktajja; ¡arunacajj ist'añsti janipuniw munctati!\nThayaw take jilïrinacamjja apasjjani, munirinacamasti jayaru apatäpjjaraquiniwa. Jisc'achata, p'enkachataw uñjasiraquïta take ñankhanaca luratam laycu.\nJichhajj jumajj tapamanjja c'uchiquïsctawa; Líbano toketa apanit cedronac taypina; ¡ucampisa niyaw t'akhesiñ kalltäta, aykoñanacajj purincätam ucapacha, ucanacasti parto usjamäniwa!”\nTatitusti Jeconías chacharojj siwa, ucasti Judá orakenquiri Joacim reyin yokapänwa, juparusti aqham sasa: “Juramentompiw arsta: Cupi amparajjanjja sellaña anillöcasma ucasa, amparajjatjja apanucupunirismawa,\nuñisirinacamaru catuyañataqui, jumasti jupanacarojj wali ajjsartajja. Babilonianquir Nabucodonosor reyiru, uqhamaraqui caldeo jakenacaruw catuyäma.\nUcatsti jumarusa uqhamaraqui taycamarusa cawquïri oraketejj jumanacaru nacirjja jan uñjapctamti uca orakeruw apanucupjjäma, ucanwa panpacha jiwarapjjaraquïta.\nCawquïri orakerutejj walpun cuttaniñjja munapcäta uca orakerusti janipuniw cuttanipcätati.”\n“¿Jeconiasajj mä p'acjata chatumpi sasiti, jan cunataqui inamaya jan qhitin munata jaktatati? ¿Cunatraqui jupasa, wawanacapasa jan uñt'ata jaya orakeru apanucuta uñjasipjjesti?\nOrake, orake, orake: Tatituna arunacapa ist'am.”\nTatitojj siwa: “Aca jakerojj libronacamaru kellkantapjjam mä jan wawani jakëcaspas uqhama; jacañapanjja aynacht'caspas uqhama. Janipuniw jichhajj mayni wawapasa Davidan tronoparojj kont'ascaniti, Judá orakena wasitata apnakañataquejja” sasa.


Camerún: Mototaxi q’iwirinakamp Duala markachirinakampix wali ch’amamapiw ch’axwapxi · Global Voices Aymarata\n(es) ukan jaqukipiri\tCandelaria Reymundo\nJaqukipäw uñt'ayata/apkatata 28 Chinuqa phaxsi 2012 8:35 GMT\nAka blog ullart'apxañäni Français, Malagasy, Español, English\nKimsa tunk mayan uru saraqkipan jallu qallta phaxsitxa, distrito Dualana, Deido uksanx Camerún qulqi apnaqäw (capital financiera) markanxa, markachirinakamp mototaxi q’iwirinakampix ch’axwaw utjyapxäna. Aka qilqatax Le Jour sutiniwa, akanw cameruneses internautanakax arst'äwinakap uñt'ayapxi.\nElie Kopter ukat Facebook ukax kunats aka ch’axwäwinakax utjk uka qhananchi [fr]:\nMä waynaw discoteca thuqhuñ utat phisqa qhanjtati pachar uñt’atapamp kutt’aniskatayna, ukawjaruw mä mototaxin pasajerupax uñt’atapan wulsap aparatäna. Waynax yanpt’añ munatayna, uk yant’asax kuchillumpiw kunkat jununtapxäna, ukhamat waynax jiwxatayna. Vecindario waynanakax uk yatisinx mototaxi apnaqirinakar kutkatapäna. Uka uñjasax, mototaxi q’iwirinakax kiwuskunakata, ukhamarak yaqha alasiñ yänak lunthatapxäna. Pallapallanakax jan ukanak uthañpatakix jank'akiw mistupxäna.\nJutïr vídeonxa, mayni apnaqirin YouTube ukan kimsa uru chinuqa phaxsin 2012n maran Deido markankirinakax mä mototaxi ukar yanqhachapkan ukaw uñjasi.\nGefcasting ukan apnaqirix Camerún markat kunati ch’axwäwinakat kimsa uru saraqkipan chinuqa phaxsita, pä waranqa tunka payan marat yatiskan ukw mä vídeo waraqat kanal privado TV ukan uñt'ayäna:\nMarka irpirinakan yatiyäwiparjamaxa, ch’axwäwinakax pusi jaqi jiwat utjayi sasin yatiyäna. Deido markan qhipürux jan walt'äwix utjaskasmachakinwa [fr]:\nMototaxi q’iwirinakaxa, masürux qhiparjamakiw kutt’apxäna waljaniw kut’anxapxi.\nPatak patakaw tantachasipxi, distrito punkun pallapallanakax maysat maysat jark’asaw yanapt’apxäna.\nWalja aljañ chaqanakan actos de vandalismo ukax utjäna, ukhamarak pallapallanak nayraxan motonak ninamp phichhkatapxäna.


Mateo 14 - Holy Bible [Aymara Bible 1997] - (Mat 14)\nUca urunacanjja Herodesajj Galileanwa marca apnakascäna, jupasti Jesusjjatwa yatiyäwinac yatïna.\nJupanacampïscän ucanacarusti saraquïnwa: “Ucajja Bautisiri Juanaw jiwatanac taypit jactanpacha, ucatwa jupajj ch'amani uca milagronaca lurañataquejja” sasa.\nUca Herodesaraquiw Juanarojj preso catuntayatayna, cadenampiraquiw cárcel mankhanjja chinuntayatayna. Uqham lurañapataquisti Herodías warmiw juchanïna, jupasti Herodesan Felipe jilapan warmipänwa.\nJuanasti Herodesarojj aqham sataynawa: “Janiw jilaman warmipampi utjasiñamajj waquisctamti” sasa.\nHerodesasti Juanarojj jiwayañ munäna, ucampis jupajj marcanquir jakenacaruw ajjsaräna, jupanacasti takeniw Juanarojj mä profetarjama iyawsapjjäna.\nHerodesan urupansti, Herodiasan phuchapajj take jawsatanac nayrakatar thokt'iriw mistunïna, uca thokt'atapasti Herodesataquejj sinti sumänwa.\nUcatwa jupajj juramento lurasa tawakorojj säna: “Cuntejj muncta uc mayita” sasa.\nUcatwa jupajj taycapan amtayatajj Herodesarojj säna: “Bautisiri Juanan p'ekep mä platoru churita” sasa.\nUca arunacasti Herodesarojj wal llact'asiyäna, ucampis uca jawsatanacan nayrakatapan juramento luratap laycojja, uqhamwa lurayäna.\nBautisiri Juanan p'ekep carcelan qharekaniñapataquiraquiw arsuraquïna.\nUcspacharaquiw platjjaru apanïna, ucatsti Herodesajj uca tawakoruw churäna, jupasti taycaparuraquiw churaraquïna.\nUcatsti Juanan arquirinacapajj purinisinjja amayapjja imt'anjjapjjänwa, ucatjja Jesusan ucaruraquiw yatiyiri sarapjjäna.\nCunapachatejj Jesusajj uc yatcän ucqhajja, sapaquiw ucawjatjj sarawayjjäna botjjata mä ch'ekarst'a chekaru. Ucampis jakenacajj ucjja yatjjapjjaraquïnwa, ucatwa take marcanacata mistunisinjja juparu arcapjjäna orakenjama.\nBotet mistusinsti Jesusajj uñjänwa walja jakenacan ucancatapa. Jupasti uca jakenac uñjasinjja qhuyapt'ayasïnwa, ucatwa usutanacarus kollaraquïna.\nNiya wali jayp'öjjepanjja, discipulonacapajj Jesusar jac'achasisinjja sapjjänwa: —Jayp'öjjewa, janiraquiw qhitis acawjan utanejj utjquiti. Jichhajj sarjjapjjpan samaya, jisc'a marcanacaru mank'añ alasiri —sasa.\nJesusasti jupanacarojj sänwa: —Janiw sarjjapjjañapajj waquisquiti, jumanac mank'añ churapjjam —sasa.\nJupanacasti ucjjarojj sapjjaraquïnwa: —Pheska t'ant'ampi pä chawllampiquiw utjapjjetu, ucat juc'ampejj janiw utjapquituti —sasa.\nJesusasti saraquïnwa: —Acar apanipjjam, jakenacarusti pastonacar konurayapjjam —sasa.\nUcjjarusti uca pheska t'ant'ampi pä chawllampi catusinjja, alajjpach uñtasinwa Diosar yuspagaräna. T'ant'a pachjasinsti discipulonacaparuw laquintäna, ucat jupanacasti take jakenacaruw laquintapjjaraquïna.\nTakeniw mank'apjjäna, sist'atäpjjaraquïnwa. Tunca payan canastaruraquiw puchunacjja apthapipjjäna.\nUqham mank'apcän ucanacasti pheska warankjama chachanacänwa, janiraquiw wawanacas ni warminacas jaqhutäcänti.\nUcjjarusti Jesusajj discipulonacaparojj: Boteru mantapjjam, sänwa. Munaraquïnwa jupanacajj jupat nayra qhurcataru puriñapa, ucchañcamasti Jesusajj uca walja jakenacaruw qhitanucuscäna.\nJakenaca qhitanucjjatatsti, jupajj sapaquiw kolluru oración luriri maqhatawayjjäna. Ucancascaraquïnwa arumt'añapcama.\nUcchañcamasti botejj chica kotancjjänwa, kota mathapisti waliracwa boterojj jawk'jascäna, thayajj conträtap laycu.\nKhantat horasarusti Jesusajj uma patanjam jutasinwa discipulonacaparojj jac'achasi.\nUqham uma patanjam sarir uñjasinjja discipulonacapajj wal ajjsarapjjäna, ucatwa ajjsarañat art'apjjäna: —¡Almaraquisä! —sasa.\nUcampis Jesusajj jupanacarojj saraquïnwa: —Jan ajjsarapjjamti, nayäsctwa —sasa.\nPedrosti juparojj sänwa: —Tata, jumästa ucajja: Uma patanjam jutam sitaya —sasa.\nJesusasti juparojj sänwa: —Jutascaquimaya —sasa. Pedrosti botet sarakasinjja jupan ucaruw saräna uma patanjama.\nUqham sarcasinsti amuythapisïnwa thayajj wal thayt'asincatapa, ajjsarañatsti jupa pachpaw umarojj chhakaränttascäna, ucatwa art'asïna: —¡Tata, waysuta! —sasa.\nUcspachaw Jesusajj amparapat catusinjja Pedrorojj waysu, ucatsti saraquiwa: —¡Pisi iyawsañan jake! ¿Cunatsa pächasta? —sasa.\nBoteru mistjjapjjatapatsti uca thayajj, t'acurawayjjänwa.\nUcapachawa botenquirinacajj quillt'asisin Jesusarojj sapjjäna: —¡Chekapuniw Diosan Yokapätajja! —sasa.\nKota mayscataru maqhatjjasinjja Genesaret chekaruw puripjjäna.\nUcanquir jakenacasti Jesusarojj uñt'jjapjjaraquïnwa, ucat jupanacajj take uca orakpacharuraquiw yatiyapjjäna. Jupan ucarusti take usut jakenacaruraquiw irpanipjjäna,\nachict'asipjjaraquïnwa Jesusan mä isipacsa llamct'añataqui. Uqham llamct'irinacasti takeniw c'umaräjjapjjäna.


Kunas Diosar confiyañajja (1, 2)\nJupanakjamaraki Diosar confiyapjjañäni (3-40)\n“Maynitejj Diosar jan confiykaspajja, janiw kunäkipansa Diosarojj kusisiykaspati” (6)\n11 Diosar confiyañajja,* kuntï suytʼasktan ukajj phoqasipuniniwa sasin jan pächasis suyaña sañ muni, kunanakatï jan uñjatäki ukanakajj cheqapun utjaskatapa* taqe chuyma creyiña sañ munaraki. 2 Diosar confiyapjjatap* laykuw Diosajj nayra awkinakasat wali sum qhanañchäna. 3 Diosar confiyapjjatas* laykuw jupan aruparjamajj kunanakatï alajjpachansa aka oraqensa* uttʼayaskäna ukanak amuytanjja, kunanakatï uñjatäki ukanakajja, kunanakatï jan uñjatäki ukanakamp luratawa. 4 Diosar confiyatap* laykuw Abel chachajj Cainat sipansa jukʼamp valorani sacrificio Diosar loqtäna. Ukham confiyatap* laykurakiw Diosajj ofrendanakap katoqasajj jupan cheqap sarnaqerïtap qhanañchäna. Jupajj jiwatäjjchisa, Diosar confiyatap* laykojj jichhakamas parlaskakiwa. 5 Diosar confiyatap* laykuw Enoc chachajj jiwaña jan uñtʼañapatakejj aptatäjjäna. Diosan aptatätap laykojja, jupajj janiw kawkinsa jikjjatatäjjänti.* Janïr aptatäkäna ukhajja, Diosajj wali sum jupat qhanañchäna. 6 Maynitejj Diosar jan confiykaspajja,* janiw kunäkipansa Diosarojj kusisiykaspati. Khititejj Diosar jakʼachaski ukajja, jupan utjatapsa jupar taqe chuyma thaqerinakar pago churirïtapsa creyiñapawa. 7 Diosar confiyatap* laykuw Noé chachajj jan uñjatäkäna uka toqenakat ewjja arunak Diosat katoqasajj jupar ajjsaräna* ukhamarak familiapar salvañatak mä arca luräna. Diosar confiyatap* laykuw akapachar juchañchäna, ukham confiyatap* laykurakiw cheqap sarnaqerit uñjatäna. 8 Diosar confiyatap* laykuw Abrahanajj Diosan jawsatajj istʼäna, ukatwa markapat mistusajj herenciat katoqañapäkäna uka lugarar saräna; janis kawkir sarañapsa yatkchïnjja jupajj saränwa. 9 Diosar confiyatap* laykuw jupajj katoqañapäkäna uka oraqen yaqha markankir jaqjam jakäna. Isaacampi Jacobumpi chikarakiw carpanakan jakäna, jupanakajj Abrahanamp chikarakiw Diosajj arskäna uka herencia katoqapjjañapäna. 10 Abrahanajja kawkïr markatejj cheqpach cimientonïki uka markwa suyäna, uka markajj kunjamänis uk sum amuytʼirisa* uka markan luriripasa Diosawa. 11 Diosar confiyatap* laykurakiw Sara warmejj wali chuymanëjjchïnsa usuriptäna,* jupasti Diosarojj arsutanakapar suma phoqeritwa uñjäna. 12 Ukhamajj mä sapa jaqetakwa wawanakajj jutäna, mä arunjja jan wawanïrjamäjjäna* uka Abrahanatwa wawanakajj jutäna, uka wawanakajj alajjpachankir warawaranakjam waljanïpjjänwa, qota thiyan* utjiri chʼallar uñtata jan jaktʼkañarakïnwa. 13 Taqe jupanakajj jiwañkamaw Diosar confiyapjjäna,* janis Diosan arsutanakap phoqasir uñjapkchïnjja, jayatakwa uñtawayapjjäna, ukanak yatisajj wal kusisipjjarakïna, yaqha markat jutir jaqëpjjatapsa, uka oraqen mä qhawqha tiempo jakirïpjjatapsa taqeniruw yatiyapjjäna. 14 Ukham parlirinakajja, mä lugaranïñ taqe chuyma thaqapjjatapwa uñachtʼayapjje. 15 Jupanakatejj mistunipkäna uka markapat amtasisipkakispäna ukhajja, kuttʼjjapjjaspänwa. 16 Jichhasti jukʼamp suma lugaranïñataki, mä arunjja alajjpach mä suma lugaranïñatakiw chʼamachasisipki. Ukhamajj kunapachatï jupanakajj Diosar artʼasipjje ukhajja, Diosajj janiw jupanakat phenqʼaskiti, Diosasti jupanakatakejj mä markwa wakicharapi. 17 Diosar confiyatap* laykuw Abrahanajj yantʼatäkäna ukhajja, sacrificiotsa loqtkaspa ukhamwa Isaac mä sapa yoqapar loqtäna. 18 Diosajj jupar akham sänwa: “Wawanakama satäpkani ukanakajja Isaacatwa jutani” sasa. Ukham satpachasa Diosan promesap wali kusisit katoqasajj mä sapa yoqapar loqtañwa Abrahanajj yantʼäna. 19 Diosasti yoqaparojj jiwatanak taypit jaktayaspänwa,* uk jupajj sum yatïna, cheqansa wawaparojj jaktankaspas ukhamwa katoqäna, ukasti kunatï jutïrin paskani ukwa uñachtʼayäna. 20 Diosar confiyatap* laykurakiw Isaacajj Jacobumpiru Esaumpirojj kunatï jutïrin paskani ukanak parlas bendisïna. 21 Diosar confiyatap* laykuw Jacobojj jiwañampëjjäna ukhajja, Josean wawanakaparojj sapa maynir bendisïna. Thujrupar thujrtʼasisaw Diosarojj adorarakïna. 22 Diosar confiyatap* laykuw Joseajj jiwañap jakʼäjjäna ukhajja, kunjamsa Israelan wawanakapajj Egiptot mistjjapjjañapäna ukanakat parläna, chʼakhanakapatsa ewjjasirakïnwa.* 23 Moisesan awk taykapajj Diosaruw confiyapjjäna,* ukatwa Moisesarojj naskäna ukhajja, wali suma uñnaqtʼanïtap laykojj kimsa phajjsi imantapjjäna, janirakiw jupanakajj reyin leyiparus ajjsarapkänti.* 24 Diosar confiyatap* laykojja, Moisesajj jachʼäjjäna ukhajj janiw Faraonan phuchapan wawapa sayasiñ munjjänti. 25 Juchanakan mä qhawqha tiempo kusisiñat sipansa, Diosan markapamp chik tʼaqesiñwa ajllïna. 26 Taqe kunatï Egipton utjkäna ukanakat sipansa Ajllitjam* tʼaqesiñaruw jukʼamp valoranit uñjäna, jupajj bendición katoqañjja taqe chuymapuniw suyäna. 27 Diosar confiyatap* laykuw Moisesajj Egipto markat sarjjäna, janiw reyin colerasiñapsa ajjsarkänti,* jan uñjkañ Diosarojj uñjkaspas ukhamaw jupajj jan walinak wali pacienciampi aguantaskakïna. 28 Diosar confiyatap* laykurakiw jupajj Pascua lurayäna, punku marconaksa wilampiw chʼallsuyarakïna, ukhamat Diosan angelapajj jilïr wawanakapar jan jiwarayañapataki. 29 Diosar confiyapjjatap* laykuw israelitanakajj Mar Rojo sat qotjja waña oraqnam pasapjjäna, ukampis egipcionakajj pasañ munapjjäna ukhajja, uka qotanwa jiwarapjjäna. 30 Israelitanakajj Jericó marka paqallqo urunak muytapjjäna ukhajja, Diosar confiyapjjatap* laykuw Jericó markan perqanakapajj allthaptäna. 31 Diosar confiyatap* laykuw prostituta* Rahab warmejj uñaqerinakar suma chuymamp katoqäna, ukatwa jupajj jan istʼasirinakamp chikajj jan jiwkänti. 32 ¿Kunampsa parliristjja? Nayatejj Gedeón, Barac, Sansón, Jefté, David, Samuel, ukhamarak yaqha profetanakampit parlaskakirista ukhajja, tiempow faltitaspa. 33 Diosar confiyapjjatap* laykuw jupanakajj reyinakar atipjapjjäna, cheqapar sarnaqañsa utjayapjjäna, Diosan promesanakapsa katoqapjjäna, leonanakan lakanakapsa jistʼantapjjäna, 34 janiw ninas jupanakar kamachkänti, espadampi jiwayatäñatsa escapapjjänwa, jan chʼamanïpkäna ukhasa wali chʼamanir tukuyatäpjjänwa, nuwasiñajj utjkäna ukhasa janiw ajjsarapkänti,* jupanakar nuwantir jutapkäna uka ejercitonakarus escapayapjjänwa. 35 Yaqhep warminakan familiaranakapajj jaktayatäpjjänwa. Yaqhep chachanakajj tʼaqesiyatpachasa janiw antutatäñ laykojj Diosat jitheqtapkänti, jupanakajj jukʼamp suma jakañar jaktayatäñatakiw ukham lurapjjäna. 36 Yaqhepanakajj jiskʼachata, jawqʼjata ukham yantʼataw uñjasipjjäna, yamas yaqhepanakajj cadenanakampi chinuntata, carcelan llawintata ukhamaw uñjasipjjarakïna. 37 Yaqhepanakajj qalamp kʼupjata, yantʼata, payar kharjata,* espadampi jiwarayata ukhamaw uñjasipjjäna. Yaqhepajj ovej lipʼichita cabra lipʼichit lurat isini, jan kunani, wali llaktʼata, tʼaqesiyata ukhamaw sarnaqapjjarakïna, 38 akapachajj janiw jupanakatakjamäkänti. Jupanakajj wasaranakana, qollunakana, qollu pʼiyanakana, oraq pʼiyanakan imantasisa ukhamaw jakapjjäna. 39 Diosar confiyapjjatap* laykojja, Diosajj taqe jupanakat sum qhanañchäna, jupanakasti janiw Diosan promesanakap phoqasir uñjapkänti. 40 Kunatï jukʼamp sumäki ukwa Diosajj jiwasar churañ amtäna, ukhamat jupanakajj jiwasanakat sipansa jan nayraqatajj perfector tukupjjañapataki.\n^ Jan ukajja, “iyawsañajja”.\n^ Jan ukajja, “kunanakatï jan uñjatäki ukanakajj wali qhan utjaskatap yatisina”.\n^ Jan ukajja, “iyawsapjjatas”.\n^ Jan ukajja, “jupan aruparjam tiemponakajj”.\n^ Variante: “uñjatäjjänti”.\n^ Jan ukajja, “jan iyawskaspajja”.\n^ Variante: “jiwtayasïna”.\n^ Jan ukajja, “uka markan arquitectopasa”.\n^ Jan ukajja, “wawanïñatak chʼam katoqäna”.\n^ Griego arunjja, “niya jiwirjamäjjäna”.\n^ Variante: “qota lakan”.\n^ Griego arunjja, “sartayaspänwa”.\n^ Jan ukajja, “kunjamsa cuerpop imapjjañapäna uksa ewjjasirakïnwa”.\n^ Variante: “leyipatsa jiwtayasipkänti”.\n^ Griego arunjja, “Cristjam”.\n^ Variante: “janiw reyin colerasiñapatsa jiwtayaskänti”.\n^ Variante: “janiw jiwtayasipkänti”.\n^ Jan ukajja, “jiskʼa jiskʼa kharinoqata”.


Quechua: Haquira markat alcalde irpirin arunakapa · Global Voices Aymarata\n(es) ukan jaqukipiri\tGrecia Tardio\nJaqukipäw uñt'ayata/apkatata 10 Llamayu phaxsi 2012 13:08 GMT\nKunapachati kullaka Irma Álvarez Ccoscco Rising Voices ukamp machaq amta Llaqtaypa Riymaynin [en] (Markajan arupa) sarantiyirix Haquira, Perú yuriw markapar kutt'kan jilir irpirinakat markachirinakat ch'amancht'aw katuqäna. Jupax Lima markankanwa ukatx machaq (beneficario de Rising Voices) uka amta ukxta qhanancht'äna. Uka amatax kawkir jil kullakanakan Haquira markat jutxapk capital markan jakasxapxi ukanakamp irnaqñawa, qhichwa arup jakayaña, ukatax sarawinakapxat markapat podcast uka waraqw lurañataki.\nAmta Blog ukanx Irma kullakax markan jikthaptawitw qilqt'i, ukax SMS ukatuqiw jawillt'atäna. Ukat tantachatapk uka jaqinakar amatat arxayt'asinx Rolando Curiyumay alcalderuw jawillt'apxäna, «hakitu» (trigo tostado y trigo) manq't'asiñapataki. Irmax qilqt'iwa: «kunawsati maynix yaqha markank ukhax wila masinakamp chika aruskipañ munapxi». Ukatx Curiyumay jupax Irmampitak amatampitakix chapar aru arst'awatäna.